12 апрел 2021, Тошкент вақти: 17:32\nBeeline мобил оператори эгаси Vimpelcom ширкати ҳам Ўзбекистонда TeliaSonera усуллари билан ҳаракат қилган.\nРоссия ва Норвегияга қарашли Vimpelcom ширкати Ўзбекистондаги фаолияти Ҳолландия прокуратураси олиб бораётган жиноят ишига сабаб бўлди. Ҳолландия прокуратурасининг маълум қилишича, 11 март куни очилган жиноят иши доирасида Гулнора Каримовага пора берганликда гумонланаётган Швециянинг TeliaSonera ширкати фаолияти ҳам текширилмоқда. Қароргоҳи Амстердамда жойлашган Vimpelcom телекоммуникацион ширкатининг Ўзбекистон билан боғлиқ бизнеси АҚШ қимматбаҳо қоғоз ва биржа операциялари бўйича комиссияси томонидан ҳам тафтиш қилинмоқда.\nБош қароргоҳи Ҳолландия пойтахтида жойлашган Vimpelcom акциялари Нью Йорк Фонд биржасида NASDAQ тизими орқали айланади. Ўзбекистондаги энг йирик мобил оператори Beeline эгаси ҳисобланган бу компания чоршанба куни ўз фаолияти АҚШ ва Ҳолландия ҳукуматлари томонидан тафтиш қилинаётганини эътироф этди.\nҲолландия прокуратурасининг матбуот вакили Дики Гарденйер, Озодлик билан суҳбатда, Vimpelcom устидан жиноят иши қўзғатилганини тасдиқлади.\n“Vimpelcom ширкати устидан жиноят иши очилганини тасдиқлайман. Ҳозирча, мазкур жиноят иши доирасида ким ва нимада гумон қилинаётгани борасида изоҳ бера олмайман. Чунки бу тергов энди бошланди ва олдимизда кўп нарсани аниқлаш вазифаси турибди, деди Ҳолландия прокуратураси расмийси Озодлик мухбирига.\nГарденйер хонимнинг яна айтишича, Vimpelcom билан биргаликда, Ўзбекистонда бизнес юритиш учун бу мамлакат президентининг қизи Гулнора Каримовага пора берганликда гумонланаётган Швециянинг TeliaSonera ширкатига нисбатан ҳам Ҳолландия прокуратураси томонидан тергов бошланган. Озодликнинг иккала ширкат ҳам бир жиноят иши доирасида тафтиш қилинмоқдами, деган саволини изоҳсиз қолдирган прокуратура расмийси, иккала ширкат устидан тафтиш бир кунда, 11 мартда бошланганини таъкидлади.\nОзодликнинг Ҳолландия прокуратуарси ўрганаётган ишда Ўзбекистон фуқароларидан бирор киши фигурант сифатида кўрилмоқдами, деган саволни ҳам Гарденйер хоним очиқ қолдирди.\nTeliaSonera ишини бир ярим йилдан бери тергов қилаётган Швеция прокуратураси терговчиси Гуннар Стеттлер 13 март куни Озодлик билан суҳбат давомида, Ҳолландияда очилган жиноят ишида ҳамкорлик қилаётганини билдирди.\n- Мен учун Vimpelcom устидан бораётган иш қизиқ, чунки бу ширкат ҳам Ўзбекистонда TeliaSonera ширкати қандай иш олиб борган бўлса, айни усулда ишлаган. Лекин бир нарсани айтишим керак, мен фақатгина TeliaSonera тергови учун масъулман ва Vimpelcom устида бораётган терговни изоҳлай олмайман. Лекин шуни айтишим мумкинки, TeliaSonera ишини яхшироқ тушунишим учун Vimpelcom иши мени қизиқтирмоқда, чунки иккала ширкат ҳам Ўзбекистонда айни усуллар билан ҳаракат қилган, дейди швед прокуратураси терговчиси.\nTeliaSonera ширкатининг Ўзбекистондаги фаолияти 2012 йилда Швеция терговчилари томонидан тафтиш қилина бошлаган пайтда, Vimpelcom ҳам ўзбекларга қарашли, лекин Гибралтарда рўйхатга олинган Takilant Ltd. фирмаси билан олди берди қилгани кўпчилик диққатини тортган эди. Чунки швед терговчилари TeliaSonera айнан Гулнора Каримованинг хос ёрдамчиси Гаянэ Авакянга тегишли Takilant Ltd. фирмаси воситасида ўзбекларга 350 миллион АҚШ доллари миқдорида пора берганликда гумон қилмоқда.\nШвеция прокуратураси терговида гумонланувчилар сирасида Ўзбекистон фуқароси Гаянэ Авакян ва Алишер Эргашевлар борлиги аниқ.\nЧоршанба куни эса, айни иш билан бевосита боғлиқ Швейцария прокуратураси олиб бораётган пул ювиш жиноятига доир терговда ўзбекистон президентининг қизи Гулнора Каримова гумонланувчига айлангани маълум бўлди.\nОзодлик швед журналистлари билан ҳамкорликда ўтказган суришитирув доирасида Гулнора Каримовага тегишли экани мутахассислар томонидан тасдиқланган дастхатларни ошкор қилган.\nБундан ташқари, Озодлик Швед жамоатчилик телевидениси журналистлари билан ҳамкорликда ўтказган суришитирув доирасида ошкор қилган, Гулнора Каримовага тегишли экани мутахассислар томонидан тасдиқланган дастхат эгаси Швециядаги жиноят иши доирасида ҳам гумонланувчи, деб кўрилмоқда.\nVimpelcom ширкати ҳам Takilant билан олди берди қилгани ҳамда Ўзбекистонда айни усуллар билан ишлагани инобатга олинса, Ҳолландия терговида ҳам айни шахслар гумонланувчи сифатида ўтаётган бўлишини хулоса қилиш мумкин.\nШвеция Бош прокуратурасининг Коррупцияга қарши кураш бошқармаси раҳбари Гуннар Стеттлер гапиради.\n- Vimpelcom ишида ким гумонланувчи сифатида ўтаётганини изоҳлаш менинг вазифам эмас. Лекин бизнинг терговда аниқланган фактлар Takilant TeliaSonera билан ҳамкорлик қилганига ишора қилмоқда. Vimpelcom ширкатининг йиллик ҳисоботида бу ширкат ҳам Takilant билан олди берди қилгани эътироф этилган, дейди швед прокурори.\nБош қароргоҳи Ҳолландияда жойлашган Vimpelcom ширкати улушларининг қарийб 48 фоизи Россиянинг Altima компаниясига, 43 фоизи эса Норвегиянинг Telenor ширкатига қарашлидир.\nАҚШ ҳукуматининг Қимматбаҳо қоғозлар ва биржа операциялари бўйича комиссиясининг катта қисми Россияга тегишли Vimpelcom ширкатини тафтиш қила бошлаши Вашингтон билан Москва ўртасида муносабатлар Украина устида чиққан қарамақаршилик боис тарнгалашган пайтга тўғри келмоқда.\nЎтган йили Ўзбекистон солиқ қўмитаси мамалкатнинг энг йирик мобил оператори Beeline эгаси ҳисобланган Vimpelcom фаолиятини тафтиш қилган, лекин ҳеч қандай қонунбузарлик топилмаганини билдирган эди.\nVimpelcom ширкатининг Ўзбекистондаги шўъбаси Beeline операторининг 10 миллиондан ортиқ абоненти бор.


"Бухоро"га тожикистонлик мураббий келди\n9 июнь, 2019, 12:02 1191\nНиҳоят ушбу жамоага ҳам янги бош мураббий тайинланди.\nХабарингиз бор "Бухоро" Бахтиёр Ашурматовнинг истеъфосидан сўнг ўзига янги мураббий қидираётган эди.\nКлуб матбуот хизматининг хабар беришича музокаралар давомида собиқ футболчи (Россиянинг Локомотив, Спартак ҳамда Туркия, Австрия ва Ўзбекистон жамоаларида тўп сурган. Ўзбекистон чемпионатида бир мавсум да энг кўп гол урган лигонерлар рейтингида рекордчи, 26та гол), ўзбек футболига бегона бўлмаган, "Бухоро" мухлисларига ҳам таниш бўлган тожикистонлик мураббий Муҳсин Муҳаммадиев номзодига тўхталди.\nМуҳсин Муслимовичнинг мураббийлик фаолияти ҳақида:\n2003-2008-йиллар мобайнида Россиянинг Подолск шаҳри "Витязь" футбол клуби мураббийлар штабида фаолият олиб борган ва бош мураббий сифатида ушбу клуб билан 2007-йили иккинчи дивизион ғолиби ва ПФЛ кубоги сохиби. Сўнг Муҳсин Муслимович Қозон шаҳрининг "Рубин" жамоасида тўрт йил спорт директори лавозимида фаолият олиб борган (2008-2009-йиллар "Рубин" жамоаси Россия чемпионати ғолиби). 2013-йил Тожикистон терма жамоаси бош мураббийи ҳамда 2016-2017- йиллар давомида "Истиқлол" жамоаси билан Тожикистон чемппиони.\nБугун мураббий Бухорога етиб келиши ҳамда клуб билан шартнома имзоланиши кутилмоқда.\nМаълумот учун, "Бухоро" Суперлиганинг ортда қолган 10та туридан сўнг 13-поғонани эгаллаб турибди.


Россияда учар йўлтанламас ишлаб чиқилади\n18:39 / 14.02.2017\nЛойиҳанинг расмий номи – «Тик ёки ўта қисқа учувчи ва қўнувчи қурилмани намойиш этувчи» деб номланган. Аслида, мутахассислардан учар йўлтанламасни ишлаб чиқишларини кутишмоқда. Қурилма мавсумий ва йил бўйи йўллар мавжуд бўлмаган, авиация инфратузилмалари яхши ривожланмаган ҳудудларга юклар ва йўловчиларни ташишда қўлланилади.\n“Бизга бошқарилувчи ва анча-мунча арзон «учувчи автомобиль» керак. Гап тўлақонли учар қурилма ҳақида, аммо бир жиҳатдан автомобиль ҳам бўлган техника керак”, - дейди лойиҳа етакчи маслаҳатчиси Ян Чибисов. Унинг қайд этишича, лойиҳанинг асосий вазифаси учувчи ва ҳайдовчи ўртасидаги фарққа барҳам беришдир.\n«Россия муҳандислар иттифоқи» биринчи вице-президенти Иван Андриевскийнинг ёдга олишича, Airbus ва Uber каби йирик компаниялар ҳам учар автомобиллар устида бош қотирмоқда. Google асосчиларидан бири бу соҳага қизиқиш билдирмоқда. Бошқа мамлакатларда учар автомашиналар яратиш бўйича турли стартаплар – Словакияда AeroMobil, Исроилда Urban Aeronautics, Хитойда EHang ва Германияда Carplane кабилар мавжуд.\nМисол учун, AeroMobil шу йилнинг ўзидаёқ учар автомобилларни сотишни йўлга қўйишни режалаштирган. AeroMobil 3.0 харидорга 200 минг еврога тушади. Унча катта бўлмаган самолёт ҳам шу атрофда туришини ҳисобга олсак, AeroMobil 3.0 қурилмасининг фойдали иш коэффициенти юқори бўлиши аниқ. Битта салбий томони, бу автомобиль ҳавога кўтарилиши учун 200-310 метрлар масофада тезлашиши талаб этилади.\nйўлтанламас Тикучар автомобиль


Ўзбек халқ оғзаки ижоди - Страница 34 из 44 - www.ziyouz.uz\nБош саҳифа Ўзбек халқ оғзаки ижоди (34)\nБир чолнинг тўрт ўғли бор экан. Бир куни чол: — Ўғилларим, мен қариб-қартайиб қолдим, — дебди. — Орангиздан биттангиз оила бошлиғи бўлишингиз керак. Кимки ақлли ва давлатманд бўлса, у менга меросхўр бўлади. Ҳар қайсингиз менга ақлли ва давлатли эканлигингизни кўрсатинг.Энг давоми…\nБир бор экан, бир йўқ экан, ўтган замонда бир подшо бўлган экан. У жуда ҳам отларни яхши кўрар экан. Шунинг учун ҳам юртидаги барча зўр отларни йиғиб, саройида отлар учун махсус отхона ва отбоқарлар тайинлаган экан.Подшо ҳар куни ўзи отлардан давоми…\nБор эканда, йўқ экан, қадим замонда бир золим хон бор экан. У ўзининг золимлиги билан донг таратган экан. Хон ўз еридан одам ўтказмаслик учун чегарадаги дарё кўпригига жаллод қўйибди.Кўприкдан ўтган кишидан жаллод:— Йўл бўлсин? — деб сўрар экан. Агар йўловчи давоми…\nҚадим замонда бир ака-ука бор экан. Акаси подшо ҳузурида хизмат қилар экан, укаси эса уйда қолар экан. Акаси гапирганда жуда кўп ёлғон қўшар экан. Ёлғон гапларни ростдек қилиб гапиришга уста экан. Подшо унинг ҳамма ёлғон гапларига ишонар экан. Доим унга давоми…\nБир тентакка отасидан подшолик мерос қолибди. У тентак гап-сўзда йўқ экан. Бирор йиғилишда гапирмоқчи бўлса, маза-бемаза гапларни гапириб қўяр экан. Бундан вазирлари кўп ўсал бўлишар экан. Улар бир куни маслаҳат қилишиб, подшога шундай дейишибди:— Тақсир, сиз гап-сўзга йўқсиз, доим ёмон давоми…\nЎтган замонда бир бой яшаган экан. Унинг уч ўғли бўлиб, учаласи ҳам зўр билимдон экан.Кунлардан бир куни мўйсафид ота бетоб бўлиб ётиб қолибди. У учала боласини олдига чақириб, насиҳат қилибди:— Болаларим, агар қазом етиб ўлсам, боғдаги катта узумнинг тагига ҳар давоми…\nБир деҳқон қўш ҳайдаб турган экан, подшонинг қушбегиси от миниб катта йўлдан ўтиб қолибдй. Деҳқонга кўзи тушиб:— Ҳорманг! — дебди.Деҳқон эшитса ҳам ўзини эшитмаганга солиб, «хўш, жонивор!» деб ҳўкизларини қайтариб, ерни ҳайдай берибди. Бек «Қулоғи карми бунинг, нега индамайди, ёки давоми…\nКунлардан бир совуқ кунда бир подшо бир донишманд чол билан йўлда кетаётса, бир киши ер ҳайдаётган экан. Шунда донишманд чол ҳалиги кишига:— Тўққизни учга бермабсиз-да, иним, — дебди. Ҳалиги киши эса:— Тўққизни учга берай десам, ўттиз олтиликдан ортмаяпти-да, — дебди.Подшо давоми…\nБурунги замонда Ҳусайн Бойқаро деган подшо яшаган экан. У вазири Шералига:— Қайси ерда чивин бўлмайди? — деб савол берибди. Шерали ўйланмасдан:— Одам йўқ ерда чивин бўлмайди, — деб жавоб берибди.Шундай қилиб, булар иккиси отга миниб, одам йўқ ерларни қидириб кетишибди. давоми…\nБир подшо вазирини чақириб, буюрибди:— Бир иморат қурдиргин. Иморатнинг тепаси осмонга, таги ерга тегмасин.Вазир:— Хўп, майли. Мен айтганларингизни бажараман. Лекин сиз ҳам қовоққа ўхшаган йўл-йўл очиқ сават тўқитинг. Мен ишлаётган жойга шу саватда суюқ ош солиб олиб боришсин, — дебди.Шунда давоми…\n34-саҳифа. Жами: 44Боши«30313233343536373839»Охири


Ислом илм динидир\n4210 Ўқиш режими + -\nҚалам билан илм ўргатган, инсонга билмаган нарсасини ўргатган Аллоҳ субҳанаҳу ва таолога ҳамду санолар бўлсин!\n«Ким илм талаб қилса, ўтган нарсаларга каффорат бўлур» дея марҳамат қилган ҳабибимиз Муҳаммад соллаллоҳу алайҳи васалламга салавоту дурудлар бўлсин!\nБашариятнинг энг афзал муаллими бўлмиш Расули Акрам алайҳиссаломдан илм олиб, уни омонат ила кейинги авлодга етказган барча саҳобаи киромларга Аллоҳнинг розилиги бўлсин!\nУмрини илмга бағишлаган барча азизларимизга Аллоҳнинг раҳмати бўлсин!\nИслом илм динидир. Ундаги барча нарсалар илмга асосланган. Ислом дини ер юзига нур соча бошлаган пайтдан то ҳозиргача мусулмонлар илмга ҳарис бўлиб келмоқдалар. Хусусан, бизнинг ўлкалар бутун дунёда донг таратган буюк уламолари билан машҳурдир. Бу улуғ зотларнинг авлодлари ҳам илмга муҳаббатли бўлиши, таҳсил олишга интилиши табиий ҳолдир.\nИккиланмай айта оламизки, бизга келадиган саволларнинг энг кўпи илм олиш ҳақидадир. Мана, бир неча йилдирки, биродарларимиз бу саволни такрор-такрор сўраб келмоқдалар. «Илм олиш йўллари ҳақида нима дейсиз?», «Қуръони Каримни қандай ёдлаш керак?», «Илм олмоқчиман, нимадан бошлай?», «Нима қилсам, зеҳним ўткирлашади?», «Қайси китобларни ўқиш керак?» ва шунга ўхшаш саволлар кўп келади. Яна бу борада таклиф ва мулоҳазалар ҳам бор. Бу ва бу каби ҳолатларни эътиборга олиб, илм талаб қилиш ҳақида бир суҳбат бошлашга қарор қилдик. Бу ният анчадан бери бор эди, вақти-соати бугунга тўғри келган экан. Аллоҳдан бу ишнинг хайрли ва манфаатли бўлишини сўраймиз.\nИлм талаб қилиш ҳақида изланиб, уламоларимиз айтган гапларга қулоқ солар эканмиз, бу борада улар таълиф қилган китобларни ўқир эканмиз, илм олиш учун ҳам билим кераклиги аён бўлади, яъни илм талаб қилиш ҳам илм бўлиб, уни ҳам ўрганиш керак экан. Илм таҳсилига киришган одам илмни ўзича тўғри келган нарсадан бошлаб юборавермайди. Илм талаб қилишга тўсиқ бўладиган ҳолатлар бор. Уларни билиш ва улардан четланиш керак. Таҳсил учун муносиб вақт ва макон танлаш, тартибли бўлиш керак. Толиби илмнинг одоблари энг муҳим мавзудир. Нимадан бошлаш керак, қайси устозга шогирд тушиш керак, қайси китобни ўқиш керак, қайси восита ва услубларни қўллаш керак, нима қилса кўпроқ фойда олади – буларнинг ҳаммасини билиш лозим. Шунингдек, саҳобаларнинг, улуғ олимларнинг ҳаёти ва илмий фаолиятидан ибратли ҳикояларни ўқиш керак. Бундай ҳикоялар бизни илм таҳсилига янада рағбатлантиради.\nИлм талаб қилишда ёрдам бўладиган энг асосий омиллардан бири илмнинг фазлини билишдир. Илм фазлининг энг яхши баёни Қуръони Каримда, ҳадиси шарифларда келган. Бу ҳақда кўп гапириш мумкин, аммо биз биргина оят ва биргина ҳадисни эслатиш билан кифояланмоқчимиз.\nАллоҳ таоло Фотир сурасининг 28-оятида шундай марҳамат қилади:\n«Аллоҳдан бандалари ичидан фақат олимларигина қўрқарлар».\nАллоҳ таолонинг қудратини ҳис этиб, яратган нарсаларидан ибрат олиб, уларнинг яратувчиси борлигини англаб етиб, ақли билан Аллоҳни топган ва Ундан қўрққан кишигина олим ҳисобланади. Аммо мазкур махлуқотларнинг тарихи, тузилиши, таркибидаги моддалари, хусусиятлари ва бошқа турли маълумотларини тўлиқ ўрганган, лекин уларни яратган Аллоҳни танимаган ва Ундан қўрқмаган кимса эса жоҳил ҳисобланади.\nАбдуллоҳ ибн Аббос розияллоҳу анҳумо: «Илм гапнинг кўплигида эмас. Илм қўрқишнинг тақвонинг кўплигидир», деган эканлар.\nИмом Ҳасан ал-Басрий «Олим – Аллоҳдан ғойибона қўрққан одамдир. Аллоҳ қизиқтирган нарсага қизиққан, Аллоҳ ёмон кўрган нарсадан қочган одамдир» деб, сўнг «Аллоҳдан бандалари ичидан фақат олимларигина қўрқарлар» оятини тиловат қилар эканлар.\n«У киши Пайғамбар соллаллоҳу алайҳи васалламнинг: «Ким илм талаб қилиш йўлига юрса, Аллоҳ унга жаннат йўлини осон қилиб қўяди. Албатта, фаришталар толиби илмни рози қилиш учун қанотларини қўяди – тўшайди. Албатта, олимга – олимнинг ҳаққига осмондаги зотлар, ердаги зотлар, ҳатто сувдаги балиқлар ҳам истиғфор айтади. Олимнинг обиддан фазли худди ойнинг бошқа юлдузлардан фазлига ўхшайди. Албатта, олимлар пайғамбарларнинг меросхўрларидир. Албатта, пайғамбарлар динорни ҳам, дирҳамни ҳам мерос қолдирмаганлар. Албатта, улар илмни мерос қолдирганлар. Ким ўшани олса, улуғ насибани олибди», деганларини эшитдим, деган экан».\nАбу Довуд ва Термизий ривоят қилишган. Лафз Термизийники.\nҲожия Минода эгизаклик бўлди\n«АрРиёз» газетасининг хабар қилишича, Минода қизиқ воқеа рўй берди покистонлик ҳожия аёлни тўлғоқ тутиб қолди. Бахтиёр она эгизак икки қизлик бўлди. давоми...\n04:12 / 09.11.2016 1485\n01:59 / 02.05.2018 961\nБиз шу даражада ўзимизга эрк бериб, ўзимиздан кетганмизки, Аллоҳдан сўраяпман, лекин бўлмаяпти деймиз. Биз бу ҳикматдаги дуонинг маъносини тушуниб олсак, давоми...\n01:04 / 21.04.2017 2541\n00:36 / 25.11.2016 3573


ЖИЗЗАХ – “Мактаб иситилмаган, аммо директор барча ўқувчилар келиши лозимлигини талаб қилмоқда”\n26 май 2020, Тошкент вақти: 14:37\nЖИЗЗАХ. “Жиззахдан ёзмоқдамиз. 5-сонли мактаб синфхоналари иситилмаган. Чироқ ҳам йўқ. Директор эса барча ўқувчилар ўқишга келиши лозимлигини талаб қилмоқда. Совуқда болаларимиз касал бўлиб қоляпти...”


Дунёдаги энг бой оилани биласизми? - EFFECT.UZ\nДунёдаги энг йирик “Walmart” улгуржи ва чакана савдо тармоғига эга бўлган Уолтонлар оиласи “Bloomberg” агентлигининг дунёдаги энг бой оилалар рейтингида биринчи ўринни эгаллади. Агентлик унинг бойлигини 238,2 миллиард долларга баҳолади, деб хабар беради “РБК”.\nБундан ташқари, энг бой 10 та оилага қуйидагилар ҳам киради:\nМарс оиласи – 141,9 миллиард доллар;\nКоч оиласи – 124,4 миллиард доллар;\nЭрме оиласи – 111,6 миллиард доллар;\nСаудия қироллик оиласи Ал Сауд – 100 миллиард доллар\nTeglar:Bloomberg, савдо тармоғи, энг бой\nЎтган ой атиги 2 дона “Lacetti-Gentra” ишлаб чиқарилган, “Damas” эса – 3690та\n"Соғлом турмуш тарзи" платформаси тўхтаганига оид хабарлар юзасидан муносабат билдирилди\nАҚШ бизнесидаги зарар ва киберҳужумда Россия айбдорми?\nЎзбекистон қимматли қоғозларига қизиқиш нега ошди? Bloomberg жавоби\nКим Чен Ин жамоатчиликка кўриниш берди


Fergana.uz - ВИЛОЯТИМИЗДА ТАЪЛИМ СОҲАСИДА ХУСУСИЙ СЕКТОР УЛУШИ ОШМОҚДА: ФАРҒОНА ШАҲРИДА “FENIX” ДЕБ НОМЛАНГАН МАКТАБ ФОЙДАЛАНИШГА ТОПШИРИЛДИ amCharts examples\nВИЛОЯТИМИЗДА ТАЪЛИМ СОҲАСИДА ХУСУСИЙ СЕКТОР УЛУШИ ОШМОҚДА: ФАРҒОНА ШАҲРИДА “FENIX” ДЕБ НОМЛАНГАН МАКТАБ ФОЙДАЛАНИШГА ТОПШИРИЛДИ\n2021-11-16 09:47:03 150\nФарғона вилоятида нодавлат таълим муассасалари сони биттага кўпайиб, Фарғона шаҳрида “Fenix” деб номланган мактаб фойдаланишга топширилди.\nЯнги мактабнинг очилиш маросимида вилоят ҳокими Хайрулло Бозоров иштирок этиб, Ўзбекистон келажаги учун энг муҳим сармоя таълимга йўналтирилган инвестиция эканлигини таъкидлади. Сектор раҳбарлари билан биргаликда бу ерда яратилган шароитлар билан танишди ҳамда ўқувчилар билан суҳбатлашди.\nТадбиркор Долимжон Обидов томонидан мазкур лойиҳага 2,5 миллиард сўм маблағ сарфланиб, халқаро талаблар асосидаги таълим маскани бунёд этилди. 120 ўринли мактабда айни кунларда бошланғич синф ўқувчилари кенг ва барча шароитларга эга бўлган хоналарда таълим олмоқда. Синф хоналари замонавий технологиялар билан жиҳозланган бўлиб, хорижий тиллар чуқурлаштирилиб ўқитилади. Эътиборли жиҳати, “Темир дафтар”, “Аёллар дафтари”га киритилган оилаларнинг фарзандлари бепул ўқитилади.\nАйни кунларда мазкур лойиҳанинг иккинчи босқичи бошланган бўлиб, уч қаватли 280 ўринли бино қурилиши амалга оширилмоқда. Ишлар тўлиқ якунлангач, таълим масканида 400 нафар ўғил-қиз илғор таълим стандартлари асосида ўқитилади.


«ЖИЗЗАХ МИЗ»: ЯНА БИР КОРХОНА ИШ БОШЛАДИ - Ўзбекистон овози газетаси\n52 нафар жиззахлик ёш иш билан таъминланди\nПрезидентимизнинг 2013 йил 18 мартдаги «Жиззах» махсус индустриал зонасини барпо этиш тўғрисидаги фармонида кўзда тутилган имконият, имтиёз ва қулайликлар кўпгина хорижлик ҳамкорлар ҳамда инвесторларни эътиборсиз қолдирмаяпти. Ўзаро аҳдлашувлар асосида янги, замонавий корхоналар, инфратузилма объектлари барпо этилмоқда. Бунинг натижасида юзлаб янги иш ўринлари яратилаяпти. Одамларнинг эртанги кунга бўлган ишончи ортмоқда.\nЯқинда бу ерда «JUITA GULSHANA INVEST» Ўзбекистон — Хитой қўшма корхонаси иш бошлади. Айни пайтда у ўзининг дастлабки маҳсулотларини буюртмачиларга етказиб бераяпти. Корхонанинг лойиҳа қиймати 3 миллион АҚШ долларидан ошиқ бўлиб, замонавий япон технологияси асосида саноатлашган тикув дастгоҳлари ишлаб чиқаришга ихтисослашган.\n— Бир неча турдаги тикув машиналари ишлаб чиқаришни йўлга қўйганмиз, — дейди корхона раҳбари Равшан Бобоев. — Жорий йилда енгил саноат тизими учун 10 минг дона тикув дастгоҳлари етказиб бериш кўзда тутилган. Тўла қувват билан ишлай бошлаганимиздан сўнг йилига 15 минг дона тикув машинаси ишлаб чиқариш имкониятига эга бўламиз. Маҳсулотларимизнинг учдан бир қисмини хорижга экспорт қилишни мўлжаллаяпмиз.\nКорхонанинг ишга туширилиши туфайли 52 янги иш ўрни яратилди. Уларнинг асосий қисмида қисқа муддатли қайта тайёргарликдан ўтган касб-ҳунар коллежлари битирувчилари ишлашаяпти.\nТез орада корхона негизида ишлаб чиқаришнинг янги тармоқларини очиш кўзда тутилган. Булар — дастгоҳларнинг чўян корпусларини тайёрлаш, ип ўраш, ярим сунъий иплар, кийимлар учун безак тошлар, молниялар (молния-замок), кийим-кечакларни ўровчи материаллар кабилардир. Ушбу лойиҳалар амалга ошганидан сўнг мазкур корхонада яна 50 дан зиёд янги иш ўрини яратилади.\nШундай қилиб, жорий йилда МИЗ ҳудудида учта замонавий ишлаб чиқариш корхонаси иш бошлади. Булар барча турдаги автотранспорт воситалари учун тормоз колодкалари ишлаб чиқаришга ихтисослашган «Auto Rad System», металл ва гипсокартон жиҳозлари тайёрлайдиган «Master Screw Systems», турли ҳажмдаги полипропилен трубалар ишлаб чиқарадиган «Master Bilding Products» қўшма корхоналаридир. Уларнинг ҳар қайсисида бугун 70-90 нафар касб-ҳунар коллежи битирувчиси меҳнат қилмоқда.


«Ердан бошқа сайёраларда ҳаёт борми?» деган саволга жавоб бериш учун мунажжимлар кўплаб изланишлардан сўнг: «Ҳа, худди ердаги каби ҳаёт бўлиши мумкин», деган фикрга келдилар. Тажрибалардан шу нарса маълум бўлдики, Марсда ҳарорат етарли, сув ва кислород ҳам бор. Буларнинг уччаласи ҳаётнинг зарур омилларидир. Совет ва Америка олимлари Марсда ҳаёт борлиги тўғрисида бир фикрдалар.\nУламолар Марсда ҳаёт бор, деган фикрга келган бўлсалар, демак, борлиқдаги миллиардлаб сайёралардан айримларида ҳаёт борлигини инкор этиб бўлмайди. Қуръонга назар солсак, ҳеч шак-шубҳасиз ердан ўзга сайёраларда ҳам ҳаёт борлигини тушунамиз.\nҚуръони Карим оятларидан бирида: «Унга етти осмону ер ва улардаги кимсалар тасбеҳ айтур» дейилган («Исро» сураси, 44-оят).\nЯна бошқа бир оятда: «Роббинг осмонлару ердаги кимсаларни яхши билгувчи зотдир» дейилган («Исро» сураси, 55-оят). Яқин келажакда уламолар ўзга сайёраларда ҳам ҳаёт борлигини тасдиқловчи илмий кашфиётлар яратсалар ва бу билан Қуръони Каримнинг мўъжиза китоб эканлигини яна бир бор исботласалар не ажаб!


Kun.uz мухбирининг хабар беришича, 2022 йил 9-10 май кунлари Самарқанд вилоятининг бир қатор туманларида ёмғир ёғиб, кучли селлар келган.\nИжтимоий тармоқларда Самарқанд вилоятининг айрим туманларида кучли сел келгани ҳақида хабарлар тарқалди. Вилоят Фавқулодда вазиятлар бошқармаси ҳолат юзасидан маълумот берди.\nУнда айтилишича, 2022 йил 9 май куни тунда Самарқанд тумани “Юқори Оҳалик” МФЙда кўп миқдорда ёмғир ёғиши натижасида ушбу ҳудуддан оқиб ўтувчи сойга ёмғир сувлари сиғмай, тошиб чиқиши ҳолати юзага келган.\nҲодиса оқибатида тахминан соат 23:30 ларда ушбу маҳаллада яшовчи фуқаро М.А.га тегишли бўлган “Жигули ВАЗ-21011” машинаси яшаш уйи яқинидаги сой сув йўлида қолганлиги сабабли сел уни тахминан 40-50 метр масофага суриб борган. Оқибатда машинага қисман зарар етган.\nҚайд этилишича, ҳодиса оқибатида тан жароҳати олган ва ҳалок бўлганлар йўқ. Мазкур ҳолат юзасидан Самарқанд туман ФВБга фуқаролар томонидан мурожаатлар келиб тушмаган.\nKun.uz мухбирининг хабар беришича, бугун, 2022 йил 10 май куни ҳам Самарқанд вилоятининг бир қатор туманларида ёмғир ёғиб кучли селлар келган. Жумладан, Ургут, Нуробод, Самарқанд туманларида сойлар ва айрим кўчалар тўлиб сув оққан.\nАввалроқ Сурхондарё вилояти Узун туманидаги қишлоқлардан бирида 40 дан ортиқ хонадонни сув босган ва 230 нафардан ортиқ фуқаро хавфсиз жойга кўчирилганди.\nШунингдек, 2022 йил 3 май куни ёғиб ўтган ёмғирлар Сурхондарё вилоятининг бир қатор ҳудудларида кучли селларни келтириб чиқарди. Сел енгил машина ва чорва молларини оқизган. Бундан ташқари, юқори кучланишли электр линияси темир устунини йиқитганди.\nБундан ташқари, Сурхондарё ва Жиззах вилоятларида енгил машиналарни сел оқизиб кетганди.\n“Ўзгидромет” 9-13 май кунлари ёғингарчилик оқибатида Қашқадарё, Сурхондарё, Самарқанд, Жиззах, Навоий, Тошкент, Наманган, Андижон ва Фарғона вилоятларида сел-сув тошқин ҳодисалари юзага келиши мумкинлиги ҳақида огоҳлантирганди.


Аёлнинг юзини ўраши қаттиқлик ва енгиллик ўртасида | Ислом Нури\nАёлнинг юзини ўраши қаттиқлик ва енгиллик ўртасида\n755 марта кўрилган\nҲижоб фарз бўлгандан кейинги ҳадислар ва уламоларнинг сўзларига қараган одам мўминларнинг аёллари, саҳобиялар, тобеиялар ва Исломнинг биринчи асри аёллари тўла ўранган бўлганларини топади. Улар бутун баданларини, ҳатто юзларини ҳам ўраганлар ҳамда бунга ибодат ва дин деб қараганлар. Улардан айримлари ҳижобнинг фарзларини бажарганларидан кейин унинг фазилатларини бажаришга бел боғлаганлар ва ўз уйларида бўлган ҳолларида ўраниш ажрини олишни умид қилганлар. Ибн Аббосдан ривоят қилинган, у деди: «Умму Салама фазилатга эришиш учун уйида ҳам устидан ёпинчиғини олиб қўймас эди.»\nВақт ўтиб Ислом ери кенгайди. Ўзларининг чуқур ўрнашган эски урф-одатлари билан бирга арабу ажамлар Ислом динига кирдилар. Ислом уламолари ва фотиҳлар уларга тавҳид (яккахудолик) ва дин асосларини таълим бериш билан банд эдилар. Улар динни етказишни босқичма-босқич олиб боришар, то асосни қурмагунларича тармоқни қурмас эдилар. (Аввал бирламчи масалани баён қилишар кейин унинг тармоқ(иккиламчи)ларига ўтишарди.)\nБугунги кундаги ОАВ нинг кучайиши ва уларга хиёнатчи қўллар эга бўлиши ортидан, улар фазилатни четлатиб, разолатни ривожлантира бошладилар, натижада мусулмон оламининг аксарида очиқ-сочиқлик кенг тарқалди. Янги авлод кўзларини очиб бир ҳолатни кўрдилар ва унга кўникдилар. Сўнгра ҳадисларга, ўтган олимларнинг сўзларига ва Исломнинг илк давридаги мўминлар аёлларининг тутумларига қарадилар. Икки давр ўратисдаги узоқлик боис аввалгиларнинг тутумларини оғир санадилар.\nШу пайтда оят ва ҳадисларни мана бу мозийдан узоқлашган даврга мослаштиришни хоҳлайдиган, руҳан мағлубиятга учраган фиқҳий мадрасалар пайдо бўлди. Улар мусулмонлар ва уларнинг дини ўртасидаги жарликни яқинлаштирмоқчи бўлиб, воқеликни Исломга эмас, Исломни бугунги воқеликка мослаш билан шуғулландилар. Улардан айримларининг ниятлари яхши бўлиши мумкин. Бу мадрасалар Исломни воқеликка мослаштиришда турли йўлларни тутди. Бироқ, уларнинг ҳаммаси воқеликни қувватлайдиган сўзларни излаб-топишда бир хил йўл тутишди. Бу сўзлар носих ё мансух, ом ё хос, мутлақ ё муқайяд, саҳиҳ ё заиф, марфуъ ё мавқуф бўлишидан қатъий назар, энг муҳими воқеликни қувватлайдиган бўлса кифоя! Улар фиқҳ китоблари қолиб, сийрат ва тарих китобларини ҳам текшириб чиқадилар. Уларнинг барча фикри-зикри воқеликка мос тушадиган нарсани излаш билан банд. Мужмал сўзни топиб олсалар қувониб кетадилар, муҳкам (аниқ-тиниқ) сўздан кўз юмадилар!!\nГўёки улар аёлларнинг авратлари кийимлар билан тўсилиши ўрнига — кўнгиллар хотиржам бўлиши учун — уларни нусуслар (оят-ҳадис ва олимларнинг сўзлари) билан тўсишни хоҳламоқдалар. Мен улар ичида аёл киши болдирини очиши мумкинлигига Аллоҳ таоло Сабаъ маликаси ҳақида Намл: 44 да «ва икки болдирини очди», деб айтган сўзини далил қилаётган кимсани ҳам кўрдим! Воқелик аслиятдан қанча узоқлашса, улар ҳам сўзларни шунчалик кўпроқ кесишади.\nҲақни халқларга яқинлаштириш ва ундаги тадрижийликда пайғамбарлар тутган йўл билан мана бу мағлуб бўлган мадрасанинг тутган йўли ўртасини фарқлаш зарур. Агар одамлар ҳақдан узоқлашган юртда бўлишса, уларни ҳақнинг асосларига даъват қилиш ва ботилнинг майда тармоқларидан олдин унинг асосларидан огоҳлантириш керак бўлади. Ҳар бир катта гуноҳнинг ўз жинсидан бўлган кичкина гуноҳлар бўлади. Бу энг катта гуноҳ ҳисобланмиш куфрда ҳам мавжуд. Ароқ маст қилувчи ва бўшаштирувчи бўлгани учун ҳаром қилинган. Агар у бирон юртда кенг тарқалган бўлса, аввало унинг ўзидан огоҳлантирилади ва токи бу асл қарор топгунига қадар унинг жинсидан бўлган кичик гуноҳлар; сигарет каби нарсалардан кўз юмиб турилади. Асл қарор топгач, унинг тармоқларига ўтилади.\nШунингдек, агар бирор юртда зино тарқалган бўлса, уларни зинодан қайтарилади ва қалблар унинг ҳаромлигига кўникиб олгунига қадар унинг воситаларидан кўз юмилади. Кейин секин-асталик билан воситаларни мақсадга яқинлигига қараб тартиблаб, уларни бартараф қилишга киришилади. Зинонинг энг яқин воситаси хилват-бегона эркак ва аёл ёлғиз қолиши бўлиб, бу масалада қаттиқ турилади. Ундан кейинги ўринда ишхона ва таълим муассасаларидаги аралашиш туради, ва ҳоказо. Воситалардан кўз юмиш, уларга рухсат бериш дегани эмас.\nЮртларнинг фарқ қилиши, ўраниш ва ҳижобланишдаги тадрижийлик\nАгар бирон юрт яланғочликка мубтало бўлган бўлса, муслималар назар авратидан олдин сатр авратини беркитишга ва ундан қуйи бўлган ишларга буюриладилар, токи уларнинг диллари бунга кўникиб олсин. Шу зайлда асли мустаҳкам ўрнашмаган нарсанинг иккинчи даражали қисмига буюрилмайди.\nЮртлар Исломга яқин ва узоқлигида фарқ қилгани боис, уларда ишнинг бошланиши ҳам фарқ қилади. Ҳар бир юртнинг яхшиликка не қадар яқин-узоқлигига қараб иш бошланади ва яхшиликдан қаерга етган бўлса, ўша ердан бошлаб юқорига қараб даъват қилинади.\nБир замонда бўлишига қарамай бир юртда мақтаганингизни бошқа юртда айблашингиз мумкин. Икки юртдан бирида беҳаёлик, иккинчисида эса иболилик ҳукм сураётган бўлса, биринчи юртдаги беҳаёларча кийинган аёл бошини ёпиб, юзини очиқ қолдирса ҳам мақтайсиз. Иккинчи юртдаги иболи аёл бошини ўраб, юзини очиқ қолдирган бўлса, уни айблайсиз. Биринчи аёл тўла яхшиликка эришмаган бўлса-да, ҳаққа яқинлашгани учун мақталади. Иккинчи аёл тўла ёмонликка етмаган бўлса-да, яхшиликдан узоқлашгани учун айбланади. Иқбол қилувчининг кўнглини ошно қилинади, юз ўгириб кетувчини огоҳлантирилади. Ароқ ичувчи ва сигарет чекувчи одам фақат ароқ ичишни ташласа, мақталади. Ароқ ичмайдиган ва сигарет чекмайдиган одам фақат сигарет чекиб қўйса, айбланади. Гарчи ҳар икки одамнинг мақталган ва айбланган вақтда қилган иши бир (сигарет чекиш) бўлса ҳам, буниси яхшиликка томон келаётгани учун мақташга лойиқ бўлди, анависи яхшиликдан узоқлашаётгани учун айбланишга лойиқ бўлди. Кесишув (учрашув) нуқтаси бир бўлса-да, яхшиликка иқбол қилувчи ундан юз ўгириб кетувчи эмас. Улардан ҳар бирига «Қаердан келди ва қаерга кетмоқда?» эканини эътиборга олмасдан, фақат ташқи кўринишга қараб баҳо бериш хато.\nАгар иккиламчи ишлар бирламчиларидан тўсадиган бўлса, иккиламчиларини айтмай турилади, улар билан одамларни динларининг бирламчи ишларидан тўсиш ярамайди. Қачонки, одамлар бирламчи ишларга кўникиб олишса, иккиламчи ишларни қабул қилишади ва уларга бўйсунишади. Агар улар кўникиб олмаган бўлсалар, иккиламчи ишлар уларни янада кўпроқ қайтаради. Ибн Саъд «Табақотда» ривоят қилган; Умар ибн Абдулазиз халифа эканида Хуросондаги волийси Жарроҳ ибн Абдуллоҳ Ҳакамийга жизя аҳлини Исломга даъват қилишга буюриб мактуб йўллайди: “Агар улар Исломга кирсалар, улардан исломларини қабул қилиб, улардан жизяни бекор қилишга ва улар ҳам худди мусулмонлардек муомала қилинишига буюради.” Хуросон зодагонларидан бири Жарроҳга деди: Қасам Аллоҳгаки, уларни Исломга қизиқтираётган нарса, улардан жизянинг бекор қилиниши, уларни хатна қилишга буюриб, синаб кўрмайсизми? Мен уларни хатна билан Исломдан қайтарайми?! Агар улар Исломга кирсалар ва Исломлари гўзал бўлса, уларнинг ўзлари покликка шошилиб қоладилар, деб жавоб берди Жарроҳ.\nУнинг қўлида тўрт мингга яқин одам Исломга кирган.\nҲижоб ҳақидаги мужмал ҳадислар\nДин асослари ва фаръларига тааллуқли боблардан бирортаси очиқ-ойдин ва муҳкам (тушунарли) оят-ҳадисларга зоҳирида тескари кўринадиган муташобиҳ (мужмал) оят ва ҳадислардан холи эмас. Бу асл-асосларда жоиз бўларкан, фаръларда бўлиши авлороқдир. Баъзи ёзувчилар аёлнинг либоси ва ҳижобига тегишли бобларда очиқ-ойдин ва муҳкам ҳадисларга тескари бўлган ҳадисларни келтиришади. Улар ичида саҳиҳи ҳам, заифи ҳам бор. Улардан айримлари агар ўз ўрнига қўйилса ва у билан ом (умумий маънодагиси) бекор қилинмаса, изланувчи учун тўғри ҳукм кўринган бўларди. Бироқ, кўплаб зонний ҳадислар қатъий ҳадисларни, муташобиҳ ҳадислар муҳкам ҳадисларнинг ҳукмини бекор қилишда ишлатилди.\nЎша ҳадислардан ҳижобга тегишлилари қуйидагилар:\nБиринчи: Асмо бинт Абу Бакрнинг қиссаси.\nБу Абу Довуд Оиша розияллоҳу анҳодан ривоят қилган ҳадис; Асмо бинт Абу Бакр Расулуллоҳ соллалоҳу алайҳи ва саллам ҳузурларига кирди, унинг эгнида юпқа кийим бор эди. Расулуллоҳ соллалоҳу алайҳи ва саллам ундан юз ўгириб: «Эй Асмо! Агар аёл киши ҳайз ёшига етса, ундан мана бу, мана бу нарсалардан бошқаси кўриниши яхши эмас», дедилар ва юз-кафтларига ишора қилдилар.\nБу ҳадисни Саид ибн Бишр Қатодадан, у Холид ибн Дурайкдан у эса Оиша розияллоҳу анҳодан ривоят қилган.\nАбу Довуд ва Абу Ҳотим Холид ибн Дурайк Оишадан эшитмаган дейишган.\nСаид ибн Башир ал-Аздий тилида тўғрисўз бўлса-да, ёдда сақлаши заиф. Уни Аҳмад, Ибул Мадиний, Абу Довуд ва Насоий заиф санаганлар. Ибн Маин у ҳақда: «Ҳеч нарса эмас», деган. Ибн Нумайр ва Сожийга кўра унинг Қатодан ривоят қиладиган мункар ҳадислари бор.\nСаид ибн Башир бу ҳадисни Қатодадан ёлғиз ўзи ривоят қилган ҳамда ривоятда тараддудланган; бир марта Холид ибн Дурайк орқали Оиша розияллоҳу анҳодан қилса, бошқа сафар Холид ибн Дурайк орқали Умму Саламадан қилади.\nАйни ҳадис ривоятида Саидга хилоф қилинган. Унга Ҳишом Дастувоий хилоф қилган. У Қатоданинг энг ишончли шогирдларидан бўлиб, бу ҳадисни Қатодадан мурсал ҳолда ривоят қилган. «Агар қиз бола ҳайз кўрса, унинг фақат юзи ва икки қўли билагигача кўринса бўлади», Абу Довуд «Маросилда» ривоят қилган.\nМаъмар Қатодан айни ҳадисни ривоят қилишда Ҳишомга мувофиқ бўлди ва “Менга Набий соллалоҳу алайҳи ва салламдан етиб келдики..., деб юқоридаги ҳадиснинг маъносини зикр қилди. Буни Абдурраззоқ, ундан эса Табарий ривоят қилди.\nБу ҳадиснинг бошқа ривоят силсиласи ҳам бор. Уни Табароний ва Байҳақий Ибн Лаҳийъадан ривоят қилганлар. Ибн Лаҳийъа Иёз ибн Абдуллоҳдан, у Иброҳим ибн Убайд ибн Рифоа ал-Ансорийни отасидан (Иброҳим ибн Убайднинг гумонича) отаси Асмо бинт Умайсдан хабар бераётганини эшитган экан: Асмо деди: Расулуллоҳ соллалоҳу алайҳи ва саллам Оиша бинт Абу Бакр олдига кирдилар... деб, юқоридагига ўхшаш ривоятни қилдилар.\nИбн Лаҳийъа «ҳадиси заиф» одам, унинг шайхи Иёз ҳам заиф, уни Ибн Маин заиф санаган. Бухорий у ҳақда: «ҳадиси мункар», деганлар. Убайд ибн Рифоа оз ҳадис ривоят қилгани боис у ҳақда айтилган тилга олишга яроқли сўз йўқ.\nБу каби санад-ровийлар силсиласи бошқасини қувватлаши у ёқда турсин, ўз оёғи устида ҳам туролмайди.\nҲадиснинг ўхшамайдиган томонларидан бири Асмо бинт Абу Бакр Оишадан ёши катта. Шунингдек, у бегона эркаклар олдида юзи ва икки кафтини ўраш билан танилгани Фотима бинт Мунзир орқали саҳиҳ санад билан келган, у деди: «Биз Асмо бинт Абу Бакр билан бирга эҳромдалик ҳолимизда юзларимизни рўмол билан тўсардик».\nУнинг биринчи ҳадиси бегоналар эмас, балки ўз ҳузурига кириб-чиқиб турадиган оила аъзолари ва маҳрамлари ҳақида бўлиши мумкин. Зеро, унинг бегоналар олдида сатрланиши ишончли ривоятда келган, шундай экан бундан бошқа маънога йўйилмайди.\nИккинчи ҳадис: Хасъамийялик аёлнинг ҳадиси\nБу ҳадисни икки шайх Абдуллоҳ ибн Аббос розияллоҳу анҳумодан ривоят қилганлар, у деди: Фазл Набий соллалоҳу алайҳи ва саллам билан мингашиб олганди. Хасъамдан бир аёл келди (бошқа ривоятда: гўзал, дейилган), Фазл унга, у эса Фазлга қарай бошлади, (бошқа ривоятда: унинг ҳусни уни ўзига ром қилди, дейилган) Набий соллалоҳу алайҳи ва саллам Фазлнинг юзини бошқа томонга буриб қўя бошладилар. Аёл деди: Ҳаж фарз бўлганда отамнинг ёши улғайиб қолганди, у туяда ўрнашиб ўтиролмайди, унинг номидан ҳаж қилайми? “Ҳа”, деб жавоб бердилар. Бу Ҳажжатул вадоъда бўлганди.\nБу ҳадисдаги тушунарсиз бўлган жиҳатларни бир неча кўринишда баён қиламиз:\nБиринчи: Хасъамийя чўри бўлгани, уни ҳажда Набий соллалоҳу алайҳи ва саллам кўриб, кейин унга уйлансалар, деган мақсадда кўрсатилгани саҳиҳ ривоятда келган. Фазл ибн Аббосдан келган ривоятда, у деди: «Расулуллоҳ соллалоҳу алайҳи ва саллам билан бирга мингашиб олган эдим. Бир аъробий киши чиройли қизи билан бирга бўлиб, унга уйланишларини умид қилиб, қизни Расулуллоҳга намоиш қила бошлади. Мен ҳам унга аланглаб қарай бошладим, Расулуллоҳ соллалоҳу алайҳи ва саллам эса, бошимдан тутиб бошқа томонга буриб қўярдилар. Расулуллоҳ соллалоҳу алайҳи ва саллам то Жамратул ақабага тош отгунларича талбия айтдилар», Абу Яъло саҳиҳ санад билан ривоят қилган.\nНабий соллалоҳу алайҳи ва саллам ҳажда совчилик қилишдан қайтарганлар. Шунга кўра кўрсатиш ҳам, кўриш ҳам мумкин эмас. Агар у жория бўлган бўлса ва бу билан кўпинча назарда тутиладиган чўри маъноси мақсад қилинган бўлса, Набий соллалоҳу алайҳи ва саллам чўрини озод қилиб кейин уйланадилар. У Зот Софийя ва Мория Қибтияга шундай қилганлар.\nИккинчи: Хасъамийя ёш жория бўлгани ҳақида Термизийда Алий ибн Аби Толиб розияллоҳу анҳудан саҳиҳ ривоят келган, Таҳовий ҳам Ибн Аббос розияллоҳу анҳумодан саҳиҳ санад билан ривоят қилган. Ёш жория деган васф одатда озод аёлларга эмас, чўриларга нисбатан қўлланади. Чўри, озод аёл каби ҳижобга ва юзни ўрашга буюрилган эмас. Имом Бухорий «Саҳиҳ»ларида шунга ишора қилганлар ва ўша ҳадисни назар аврати сиёқида келтирганлар ҳамда шу маънода боб қўйганлар. Бу ҳадисдан олдин Атонинг сўзини келтирганлар: «Ато Маккада сотилаётган чўриларга қарашни сотиб олмоқчи бўлмаган кишилар учун кариҳ кўрган», ундан кейин Хасъамийянинг ҳадисини келтирганлар.\nЧўрининг жория деб номланишига сабаб у хонадон аҳлининг хизматида чопқиллаб бориб-келади. Шунингдек, кема ҳам Қуръонда жория деб номланган: Аллоҳ таоло деди: «Дарвоқе, Биз сув туғёнга тушган вақтида сизларни (Нуҳ пайғамбар ясаган) кемада кўтардик.» (Ал-Ҳаққо: 11), «Денгиз-дарёлардаги тоғлар янглиғ сузиб юрган кемалар ҳам Унинг (қудрати илоҳиясига далолат қиладиган) оят-аломатларидандир.» (Шўро: 32) ва «Денгиздаги тоғлар каби баланд кўтарилган қатновчи кемалар ҳам ёлғиз У зотникидир.» (Ар-Роҳман: 24) Зеро, бу кемалар одамларнинг хизматида, уларнинг ўзларини ва юкларини кўтариб юради.\nАраблар ҳур-озод ёш қизни ҳам жория деб атайдилар. Бироқ, Хасъамийялик аёлнинг ҳадисида, ёш жория деди. Озод аёл учун бу икки васфнинг жамланиши кам учрайди. Набий соллаллоҳу алайҳи ва салламнинг сўзларида топилмаслиги ҳам мумкин. Саҳоба ва тобеинлар ҳам бу васфни камдан-кам қўллайдилар. «Жория» сўзини якка ҳолида ишлатилганда ундан чўри тушунилади. Ҳадис ва ривоятларда ғолибо шу маъно назарда тутилиши билан бирга, бу кенг тарқалган. Бундан бошқасига далил ва аломат бўлсагина ўтилади. Масалан, бўҳтон ҳодисасида бўлгани каби озод аёллиги аниқ бўлган Оиша розияллоҳу анҳо ҳақида унинг ёш эканига ишора қилиш учун жория сўзи ишлатилган. Чўрига “жория” сўзини ишлатиш учун сиёқ ва аломатга эҳтиёж йўқ, чунки жориянинг асли чўридир. Сиёқ ва аломатга бу аслдан чиқариш ва озод аёлни назарда тутиш учунгина эҳтиёж бўлади.\nУчинчи: Аёл асира бўлгани боис қабилага нисбатланиши жиҳатидан бўлса-да, чўри бўлаверади. Набий соллаллоҳу алайҳи ва саллам тўққизинчи ҳижрий санада саҳобаларидан бир гуруҳини Хасъам қабиласига юборганлар. Улар эркак ва аёллардан иборат асирларни олиб келганлар. Ибн Саъд «Табақот»да 9-ҳижрий сана сафар ойида Турабага яқин бўлган Биша томондаги Хасъам қабиласига Қутба ибн Омир қўмондонлигидаги гуруҳ борганини зикр қилгач, деган: «Қутба ибн Омир — Хасъам қабиласидан — ўлдирганларини ўлдирган ва қўй-эчкиларни ҳамда аёлларни Мадинага ҳайдаб олиб келган.» иқтибос тугади.\nГоҳида қул ва чўри аъроблардан бўлиши мумкин. Чунки, саҳрода бўлган одам гарчи ажамлардан бўлса-да, ҳурларига ҳам, қулларига ҳам аъробий деб айтилаверади.\nТўртинчи: Бу ҳадисни аввалги уч асрда яшаб ўтган олимлардан бирортаси озод аёл юзини очиш масаласига далил қилиб келтирганини билмайман. Балки, уни аёлнинг очишига эмас, эркакнинг қарашига боғлиқ ҳукмда келтирадилар. Чунки, юзни ўраш ҳукми озод аёлга хос, қарашнинг ҳаромлиги ҳурга ҳам, чўрига ҳам баробар тегишли.\nХасъамийя бобосининг ҳажи ҳақида фатво сўраши, у чўри бўлатуриб, отаси ёки бобоси ҳур бўлишида қарама-қаршилик йўқ. Қуллик ҳар бир одамнинг ўзига тегишли ҳукм. Гоҳида ўғил ҳур, ота эса қул бўлиши мумкин. Ана шунда ўғил отасига марҳамат кўрсатиб, уни озод қилади. Набий соллаллоҳу алайҳи ва саллам дедилар: «Фарзанд отасининг ҳаққини фақат уни қул ҳолида топиши, уни сотиб олиб озод қилиб юбориши билангина адо эта олади.» Муслим ривояти.\nҚул ҳурнинг номидан, ёш бола балоғатга етган одамнинг номидан ҳаж қилиши уламолар иттифоқи билан яроқлидир. Фақат улар бу — фарз ҳажга ўтишида ихтилоф қилганлар. Ўта заифлашиб қолган қария зиммасида ҳаж фаризаси йўқ, чунки у унинг ожизлиги туфайли соқит бўлган. Агар унинг номидан ҳаж қилинса, у учун ажр бўлади. Айрим олимлар қул ҳурнинг ўрнига ҳаж бадал қилса бўлади ва бу унинг номидан кифоя қилади, деганлар. Ҳаж бадал қилувчи ҳур бўлишини шарт қилмаганлар.\nУчинчи: Субайъа Асламийянинг ҳадиси\nСубайъа бинт Ҳорис Саъд ибн Хавланинг хотини бўлган. У Ҳажжатул вадоъда вафот этганда, Субайъа ҳомиладор эди. Унинг вафотидан ҳеч қанча ўтмай кўзи ёриди. Нифосидан пок бўлгач, совчилар учун ясаниб олди. Унинг олдига Абу Санобил кириб, унга деди: Сени совчилар учун ясаниб олганингни кўряпман, эрга тегмоқчимисан?! Қасам Аллоҳгаки, то тўрт ойу ўн кун ўтмас экан, эрга тегмайсан! Субайъа айтади: У менга шундай дегач, кечки пайт кийимларимни кийиб, Расулуллоҳ соллаллоҳу алайҳи ва саллам ҳузурларига келдим ва Ул зотдан шу ҳақда сўрадим. Ул зот, мен боламни туққан пайтимда совчилар учун ҳалол бўлганим ҳақида фатво бердилар ва агар истасам турмушга чиқишимга буюрдилар. Ҳадисни имом Бухорий ва Муслим ривоят қилган.\nБиринчи: Бирорта ҳадисда у аёл юзини очиб турган экани айтилмаган. Балки, Абу Санобил унинг зийнатини кўрган ва уни иддада деб гумон қилгани боис унга танбеҳ берган. Эрдан тул қолиб идда сақлаётган аёл қўлига хина қўйиш, кўзига сурма қўйишдан қайтарилган, ҳолбуки кўздаги сурма ниқоб таққан аёлдан ҳам кўриниб қолади. Заъфаронга бўялган кийим кийишдан ҳам қайтарилган. Имом Молик каби айрим имомлар тилла тақинчоқлар, ҳаттоки тилла узук тақишдан ҳам ман қилганлар. Бу зийнатларнинг ҳаммаси кўриниб туради, буларни кўриш учун юз очиқ бўлиши шарт эмас. Муташобиҳлар (ундан турли маъно тушинилиши мумкин бўлган нарсалар) уларнинг устига аҳкомлар бино қилинадиган асос-пойдеворлар бўлиши ва ундан кўра маъноси очиқроқ ва мустаҳкамроқ нарсаларни (нг ҳукмини ё маъносини) йўқ қилувчи бўлиши мумкин эмас. Аллоҳ таоло муҳкам оятда кампирни бегона эркаклар олдида зийнатланишдан қайтарди: «Хотинлардан (ўтириб) кексайиб қолган, эрга тегишни ўйламайдиганлари бирон зеб-зийнат билан ясанмаган ҳолларида кийимларини (яъни, ёпинчиқларини) олиб қўйишларида уларга гуноҳ йўқдир.» (Нур: 60) Маъноси эҳтимолли бўлган далил билан ёш, ҳур аёл учун зийнат қандай жоиз бўлсин! Ёш аёл юзидаги зийнатлари билан бегона эркакларга кўриниши мумкинлигини на бир саҳоба ва на тобеин айтган.\nИккинчи: Субайъа Асламийянинг эри ҳур эмас, қул бўлган. Сийрат илми имомлари у ҳақда қул бўлганини айтганлар; Ибн Исҳоқ, Ибн Ҳишом, Воқидий, Ибн Ҳиббон, Ибн Абдулбар, Балозурий, Абул Фараж ибнул Жавзий, Муҳаммад ибн Ҳабиб ва Ибнул Асир шу жумладан. Бироқ, улар унинг асли қаерлик экани; Калб қабиласиданми ё Мазҳиж қабиласиданми, ёки Форсларнинг мавлолариданми эканида ихтилоф қилганлар. Агар улардан айримлари уни Бану Омирга нисбатлашган бўлсалар, одатда мавло вало жиҳатидан ўша қавмга нисбатланади. Пайғамбар соллаллоҳу алайҳи ва саллам: «Қавмнинг мавлоси (озод қилган ё қилмаган қуллари) улардан», деганлар. Саъд ибн Хавла аввалдан мавло бўлиб, — Балозурий «Ансобул ашроф» китобида зикр қилганидек — онаси Саъд ибн Сарҳнинг мавлоси эди. Шунинг учун «Саҳиҳ»да Субайъадан: «У Бану Омир қабиласидаги Саъд ибн Хавланинг остида бўлгани», келган. Бу ғолибо ҳурлар ва аслий насаблиларга эмас, мавло ва иттифоқдошларга айтилади. Ғолибо ҳур одам ҳақида: «Фалон қабиладан», деб, мавло ва иттифоқдошга эса, ғолибо «Фалон қабиладаги», деб айтилади.\nАслида Субайъийя ал-Асламийя эри каби мавлодир. Унинг Асламга нисбатланиши эри Саъднинг Бану Омирга нисбатланиши кабидир. Араблар ҳур аёлларни қулларга турмушга бермайдилар, бу уларнинг одатларидан эмас. Бу аслиятдан чиқиш нодир иш бўлиб, уни аслиятдан чиқарадиган далилга муҳтож. Ҳур аёл ўз эри - гарчи озод қилинган бўлса-да - мавлолардан бўлишини оғир санарди. Ҳолбуки бу шариатда мумкин. Бунинг тасдиғи ўлароқ қуйидаги қиссани келтиришимиз мумкин. Расулуллоҳ соллаллоҳу алайҳи ва салламнинг мавлолари ва озод қилган қуллари Зайд ибн Ҳориса Зайнаб бинт Жаҳшга совчи қўймоқчи бўлиб, Набий соллаллоҳу алайҳи ва салламни ўртага қўйганда, айтган эканлар: «У қабул қилмайди, деб ўйлайман, чунки у бундан кўра насаби улуғроқ». Яна бир ривоятда Зайнаб шундай деган: «Мен ундан насл-насаб жиҳатдан яхшироқман».\nУчинчидан: Унинг чўри эканини қуйидагилар қувватлайди:\nа) Набий соллаллоҳу алайҳи ва саллам ундан иддасидан чиқса ўзларига билдириб қўйишини талаб қилдилар. Унинг ишини валийсига ёки аҳлига топширмадилар, токи у ўзининг уларга нисбатан мартабасини кўрсин. (Аслида валий бундай ишларда ўзи тасарруф қилаверади. Тарж)\nб) Набий соллаллоҳу алайҳи ва салламнинг ўзлари уни никоҳлаб қўйганлар. Саҳиҳ Бухорийда келган: «Уни Расулуллоҳ соллаллоҳу алайҳи ва саллам никоҳлаб қўйдилар». Ҳур аёлларда бундан бўлмайди, одатда ҳур аёлни ўзининг уйидагилари никоҳлаб берадилар. Чўрини эгаларидан бошқалар ҳам никоҳлаб қўйишлари мумкин. Масалан, унинг хожаси аёл киши бўлса, ёки у бир нечта эркаклар ўртасида мерос каби йўл билан муштарак бўлган бўлса, уни ҳоким эрга беради.\nв) Абу Санобил унинг олдига кирди. Чўрига хилоф ўлароқ ҳур аёлнинг олдига кирилмайди. Бунга далил «Саҳиҳайн»да келган Уқба ибн Омирнинг ҳадиси, унда Набий соллаллоҳу алайҳи ва саллам: «Аёлларнинг олдиларига киришдан сақланинглар!», дедилар.\nТўртинчи: Абу Санобил унинг олдига кириши ва унга уйланмоқчи бўлиб уни кўриши рухсат этилган иш. Бухорийда келган ривоятга кўра: «Абу Санобил унга совчи қўйганлардан бири эди». Талоқ ёки ўлим туфайли байнуна кубро талоқ бўлган аёл иддасида экан, келажакда унга уйланмоқчи бўлган киши уни кўриши жоиз. Лекин у иддасидан чиқмагунича унга совчи ҳам қўйилмайди, у билан турмуш қуришга ваъдалишмайди ҳам.\nБешинчи: Абу Санобилнинг Субайъанинг олдига кириши «Саҳиҳ»да келганига кўра, унинг ҳужрасида бўлган, у зийнати билан кўчага чиққан эмасди.\nЭр вафоти туфайли идда ўтирган аёлнинг иддасида ҳайзнинг эътибори йўқ экани далил ва ижмоъ билан собит. Ҳур аёл учун ҳам, чўри учун ҳам идда ой билан ҳисобланади. Набий соллаллоҳу алайҳи ва салламнинг ўзлари Субайъага ҳур ё чўри аёлларнинг идда ойларини тушунтирганлари собит эмас, балки унга иддаси туғиш билан тугашини тушунтирганлар. Ҳадислардаги унга айтилган сўзлар Набий соллаллоҳу алайҳи ва салламнинг сўзлари эмас.\nУламолар чўри ҳам, ҳур аёл каби агар эри вафот этса, ҳомиласини туққунига қадар идда сақлашига иттифоқ қилганлар. Агар ҳомиладор бўлмаса, уламолар жумҳури чўрининг иддаси ҳур аёл иддасининг ярми эканини айтганлар. Ибн Сийрин ва Макҳул каби айрим салаф уламолари, — Аҳмад бу уларнинг сўзи эканини айтган — бир жамоа зоҳирийларнинг ҳам сўзи; чўрининг иддаси ҳур аёлники кабидир.\nМолик, Рабиа, Аҳмад – бир ривоятда – Мужоҳид, Ҳасан ва Умар ибн Абдулазиз ой ҳисоби билан идда сақлайдиган чўрини ҳур аёл каби уч ой ўтиради, деганлар.\nАгар ҳур аёл ва чўри ҳомиладор бўлса, туғиши билан иддаси тугашида уламолар ихтилоф қилмаганлар.\nУммул валаднинг саййиди ва эри баравар вафот қилса-ю қайси бири аввал вафот қилганини билмаса, ҳур аёл каби тўрт ойу ўн кун идда ўтиради. Бу сўзни бир қанча моликий олимлар ва бошқалар айтган.\nТўртинчи: Чаккаси доғ аёлнинг ҳадиси\nБу Жобир ибн Абдуллоҳ розияллоҳу анҳунинг ҳадиси бўлиб, унда деди: Ҳайит куни намозда Расулуллоҳ соллаллоҳу алайҳи ва саллам билан бирга бўлдим. Хутбадан олдин, азон ва иқоматсиз намозни бошладилар, кейин Билолга суянганча (унинг елкасига қўлларини қўйиб) туриб, Аллоҳдан тақво қилишга буюрдилар, Унга тоат қилишга ундадилар ва одамларга ваъз айтиб, уларга эслатмалар бердилар. Сўнгра аёллар томонга кетдилар, етиб боргач уларга ҳам ваъз айтиб, эслатмалар бердилар. Жумладан: «Садақа беринглар! Сизларнинг кўпингиз жаҳаннам ўтинидир», дедилар. Шунда аёллар ўртасидан икки чаккаси доғ бўлиб қорайиб қолган бир аёл турди ва: Нима учун, эй Расулуллоҳ?- деб сўради. Ул зот: «Чунки сизлар кўп шикоят қиласизлар ва эрингизга ношукрчилик қиласизлар», дедилар. Жобир айтади: Улар тақинчоқларидан садақа қила бошладилар. Билолнинг этагига сирға ва узукларидан ташлашар эди.\nБу ҳадисдаги тушунарсиз бўлган жиҳатларни бир неча жиҳатдан баён қиламиз:\nБиринчи: Мазкур аёл ёш, ҳур аёл, деб қатъий айтилмайди. Ҳадиснинг зоҳирига кўра у ёши катта аёллардан ёки чўри. Чаккаси доғ ёки қора дейилди. Ғолибо бу нарса қуёш тиғига кўп чиққани боис ёши катталарда ва чўриларда бўлади. Чаккаси доғ аёлнинг ҳадиси Саҳиҳ Бухорийдаги ҳадиснинг ўхшашидир. Умму Салама розияллоҳу анҳо дедилар: Расулуллоҳ соллаллоҳу алайҳи ва саллам Умму Саламанинг уйида юзида доғ бўлган бир жорияни кўрдилар ва: «Бунга руқя қилиб қўйинглар» (ўқиб, дам солиб қўинглар), дедилар. Унинг юзи очиқ бўлиши уни ҳур қилиб қўймайди. У жория бўлганди.\nИккинчи: Чакканинг доғ бўлиши гўзал, ёш аёлда эмас, ёши катта кекса аёлларда бўлишини Аҳмад ва Насоийнинг ривоятида келган нарса ҳам қувватлайди. Ровий айтади: «Аёлларнинг кўримсизи, икки чаккаси доғ», яъни аёлларнинг қадри пастроғи. Шунингдек Аҳмад ва Абу Довуд ривоят қилган Авф ибн Молик Ашжаийнинг ҳадиси ҳам қувватлайди. У деди, Расулуллоҳ соллаллоҳу алайҳи ва саллам дедилар: «Мен ва икки чаккаси доғ аёл қиёмат куни шу иккиси каби – ўрта ва кўрсаткич бармоқларига ишора қилдилар – бўлади. Бу аёл бева қолган, насабли ва гўзал бўлишига қарамай ўзини етимларига бағишлаган, токи улар уйли-жойли бўлиб чиқиб кетишган ёки вафот этишган».\nЖобир «Аёлларнинг кўримсизи» деган сўзини, у қараганларни фитналайдиган аёллардан эмас эканини билдириш учун айтган.\nУчинчи: Ҳадиснинг ҳамма ривоятларида аёл юзининг васфи келмаган, балки бу васфни фақат Абдулмалик Атодан, у Жобирдан ривоят қилган. Бу ҳадисни Ибн Журайж Атодан, у Жобирдан ривоят қилган ва у аёлнинг васфини тилга олмаган. Бу қисса бир гуруҳ саҳобалардан нақл қилинган бўлиб, уни Ибн Масъуд, Ибн Умар, Ибн Аббос, Абу Ҳурайра ва Абу Саид розияллоҳу анҳум ривоят қилганлар ва аёлнинг юзи очиқ эканини айтмаганлар. Шунинг учун ҳадисдаги бу сўзни шоз-ёт, деб айтилган. Ҳадис шу васф билан саҳиҳ ривоятда келган бўлса-да, у аёл қарими, чўрими ё ҳурми билинган эмас. Пухта ҳадисларда кифоя, бошқа ривоятлардан беҳожат қилиш ва ҳужжат бор. Муташобиҳотлар билан пухта ҳадисларга ҳукм қилинмайди. Валлоҳу аълам.\nШу билан рисоладан кўзланган мақсад ниҳоясига етди. Бундан мақсад далилларни ва фуқаҳоларнинг сўзларини келтириш ва жамлаш бўлмаган. Агар буни мақсад қилинадиган бўлса, унинг ниҳояси ва чеки йўқдир. Муродимиз жойлари ўзгартиб юборилган далил ва сўзларни ўз ўринларига қатариб қўйиш, муташобиҳларидан муҳкамларини ажратиб баён қилиш эди. Айрим далиллар бор эдики, уламолар у далилларнинг сиёқини ва бошқасига нисбатан бўлган далолатининг қай даражада эканини яхши билишар эди. Охирги замонга келиб бу далиллар қўзғатилди ва уларга ўзлари кўтаролмайдиган маънолар юклатилди. Уларни ўз бобларида асл-асос қилиб олинди ва улардан динни янгилайдиган нарсалар ясалди. Бу сўзлар ўтган замонда на айтилган ва на амал қилинган, номаълум, келгинди сўзлардир.\nВаллоҳу аъламу ва аҳкаму. Аллоҳ таоло ҳидоят ва тўғриликка муваффақ қилувчи. Аллоҳ пайғамбаримизга, оила ва асҳобларига салавот ва саломлар йўлласин.\nТаржима 18-Рабиул аввал 1439 ҳижрий 2017 йил 7-декабр эрталаб соат 06:55 да ниҳосига етди.\n «Жомиул усул» (10/647).\n Ибн Саъд «Табақотул кубро» (7/375) да ривоят қилган.\n Абу Довуд (4104) да ривоят қилган ва: «Бу мурсал, Холид ибн Дурайк Оишага етишмаган», деган.\n Ибн Аби Ҳотим «Илал» (1463)га қаранг.\n «Суолоту Муҳаммад ибн Усмон ибн Аби Шайба» (223), «Ал-илал ва маърифатур рижаал ривоятул Марвазий ва ғойриҳи» (495), «Суолоту Ожуррий» (682/Ал-Баставий), «аз-Зуафо вал матрукийн» Насоий (282) ва «Жарҳ ва таъдил» (1/35, 143 ва 4/6-7)га қаранг.\n «Тарих Ибн Маин ривояту ад-Дурий» (4/94)га қаранг.\n «Жарҳ ва таъдил» (1/321, 322 ва 4/7) ва «Икмалу таҳзибил камаал» (5/264) га қаранг.\n Ибн Адий «Ал-Комил» (3/373)га қаранг.\n Абу Довуд «Маросил» (424)да ривоят қилган.\n Абдурраззоқ «Тафсир»ида (2/56), у орқали Ибн Жарир «Тафсир»ида (17/259) да келтирган.\n Табароний «Кабир»да (24/142, 143 378-рақам), «Авсат»да (8394) ва Байҳақий «Сунан ал-кубро»да (7/86)да ривоят қилган. Байҳақий: «Санади заиф», деган.\n «Таҳзибул камол» (15/487-502)га қаранг.\n «Таҳзибут таҳзиб» (3/353)га қаранг.\n «аз-Зуафаул кабир» (3/350)га қаранг.\n Молик «Муваттоъда» (1/328) ва Исҳоқ ибн Роҳуя «Муснадида» (2255) ривоят қилган.\n Бухорий (1513, 1854, 1855, 4399 ва 6228)да ва Муслим (1334)да ривоят қилган.\n Абу Яъло «Муснад»ида (6731)да ривоят қилган.\n «Саҳиҳ Муслим» (1409) Усмон ибн Аффон ҳадиси.\n Термизий (885) ривоят қилган.\n Таҳовий «Шарҳу Мушкилил осор» (2540) да ривоят қилган.\n «Саҳиҳ ал-Бухорий» (8/50, 51) га қаранг.\n «Саҳиҳул Бухорий» (2637, 2661, 4141, 4750 ва 7369), «Саҳиҳ Муслим» (1211, 2770)га қаранг.\n «Табақотул кубро» (2/148)га қаранг.\n Муслим (1510) рақамли ҳадисда Абу Ҳурайрадан ривоят қилган.\n Бухорий (3990) ва Муслим (1484)да ривоят қилганлар.\n «Сийрату Ибн Исҳоқ» (157-бет), «Сийрату Ибн Ҳишом» (1/329, 369 ва 658), «Мағозий ал-Воқидий» (1/156), «ас-Сиқот» (1/189 ва 3/151), «ал-Истийъоб» (284-бет), «Аносбул ашроф» (1/222), «Талқийҳу аҳлил асар» (143-бет), «ал-Муҳаббар» (276 ва 288-бетлар) ва «Усдул ғоба» (2/191, 192)га қаранг.\n Абу Довуд (1650), Термизий (657) ва Насоий (2612)да Набий соллаллоҳу алайҳи ва салламнинг мавлолари Абу Рофиъдан ривоят қилганлар.\n «Ансобул ашроф» (1/222).\n «Саҳиҳул Бухорий» (3990).\n Ибн Жарир ривояти (20/272).\n «Саҳиҳул Бухорий» (4909).\n Бухорий (5232) ва Муслим (2172) да ривоят қилган.\n «ал-Мубдиъ» (7/75, 76)га қаранг.\n «ал-Муҳалло» (10/308) ва «ал-Мубдиъ» (7/76)га қаранг.\n «Мудаввана» (2/8, 9) ва «ал-Мубдиъ» (7/83, 84)га қаранг.\n «Мудаввана» (2/17) ва «ал-Ум» (6/555)га қаранг.\n Бухорий (958, 961 ва 978) ва Муслим (885/4) ривоятлари.\n Бухорий (5739) ривоят қилган.\n Аҳмад (3/318 14420-рақам) ва Насоий (1575)да ривоят қилган.\n Аҳмад (6/29 24006-рақам) ва Абу Довуд (5149)да ривоят қилган.\n Муслим (885/4) рақам билан ривоят қилган.\n‹ Битимлар, гувоҳликлар ва совчилик ҳамда булардаги қарашга эҳтиёж масаласи юқорига


Коронавирус сабабли Таиландга келадиган сайёҳлар сони 6 млн кишига камайиши мумкин - Daryo\n22:10, 02.03.2020 12096\nКоронавирус сабабли Таиландга келадиган сайёҳлар сони 6 млн кишига камайиши мумкин\nКоронавирус сабабли 2020 йилда Таиландга ташриф буюрадиган хорижлик сайёҳлар сони олти миллион кишига камайиши мумкин. Бу ҳақда Таиланд туризм бошқармасига таяниб, «РБК» хабар берди.\nМаълум қилинишича, мамлакат учун бу сўнгги тўрт йилдаги энг паст кўрсаткич бўлади. Сайёҳлар сони 2020 йилда 33,8 миллион кишини ташкил этиши кутилмоқда. 2019 йилда мазкур мамлакатга 39,6 миллион хорижлик ташриф буюрган.\nТаиланд туризм бошқармаси раҳбарининг қайд этишича, февраль ойида сайёҳлар сони 40 фоизга камайган, баҳорда эса вазият янада ёмонлашади.\nТаиландда 1 март, якшанба куни, коронавирус билан боғлиқ биринчи ўлим ҳолати қайд этилган. Мамлакатда вирусни юқтириш билан боғлиқ 43 та ҳолат аниқланган.\nСўнгги маълумотларга кўра, бутун дунё бўйлаб коронавирус билан касалланганлар сони 88 минг кишидан ошиб кетди. Арманистонда ҳамда Россия пойтахти Москва шаҳрида коронавирус юқтириб олиш бўйича биринчи ҳолат, Австралияда коронавирус билан боғлиқ биринчи ўлим ҳолати қайд этилди. АҚШда коронавирусдан иккинчи киши вафот этди. Emirates Airlines компанияси коронавирус сабаб ходимларидан таътилга чиқишни сўради.\nМавзуга доир: «Дарё» оқшоми: Хитой коронавируси бўйича 2 мартнинг асосий хабарлари\n07:45, 06.06.2020 194760\n22:07, 03.06.2020 134357\n12:06, 12.06.2020 120455\n06:24 Бугун 354\n06:12 Бугун 1011\n03:36 Бугун 12467\n02:15 Бугун 6944\n11:37, 11.08.2020 183670\n07:35, 11.08.2020 155390\n07:51, 11.08.2020 120580\n23:59, 10.08.2020 119912


“Туман, шаҳар Ахборот-ресурс марказларида сифат кўрсаткичларини аниқлаш формулалари” мавзусида ўқув машғулоти ўтказилди – Navoiy viloyat Axborot Resurs markazi\nКутубхоначилик касб маҳорати кутубхоначи ходимларининг ўз-ўзини касбий тарбиялаш ва малакаларини ошириш билан узвий боғлиқдир. Бунинг учун улар ўз малакалари даражасини ўстиришлари, қобилиятларини такомиллаштиришлари даркор. Кутубхоначи кутубхона фондини бойитишдан ташқари, кутубхоначилик-библиографик саводхонлигига ҳам эга бўлиши алоҳида аҳамият касб этади.\nВилоят Ахборот-ресурс маркази ходимларининг касбий билимларини ошириш ва кенгайтириш мақсадида 2019 йил 15 январда “Устоз шогирд”ойлик режалари ишлаб чиқилди. Ишлаб чиқилган режада мавзулар киритилиб масъул ходимлар беркитилди.\n2019 йил 23 январь куни вилоят Ахборот-ресурс маркази ходимлари ўртасида “Туман, шаҳар Ахборот-ресурс марказларида сифат кўрсаткичларини аниқлаш формулалари”мавзусидакутубхоначилик дарси ташкил этилди.\nИлмий услубият бўлим мудири Ш. Ашурматова мавзу юзасидан слайд усуслида маъруза қилди. Маъруза давомида кутубхоналарда аҳолини кутубхонага жалб этишни аниқлаш учун китобхон сони фоизга кўпайтириш, аҳоли сонига тақсимлаш ҳамда фондни айланишини аниқлаш учун берилган адабиётлар сонини чиқариш тўғрисида қўйидаги формулалар асосида келиб чиқиши бўйича тўлиқ маълумот берди.\nКутубхоначилик дарси жараёнида мавзу юзасидан ходимлар ўзларини қизиқтирган саволларга жавоб олдилар.\n“Устоз шогирд” усулида ташкил этилган кутубхоначилик дарсида 30 нафар мутахассис ходимлар иштирок этишди.\n“Китобхонлик эҳтиёжга айлансин”


00:00 / 21.08.2008 | eski savollar | 5138\nАссалому алайкум Шайх Хазратлари! Мен бир саволга берган жавобингизни тушунолмаганим сабабли аниқлаш мақсадида савол со'рамоқчиман. Жавобингиз о'та муҳим. Зикр аҳлидан со'раш бо'лимининг хар-хил саволлар бо'линмасида бир биродаримиз сиздан ушбу саволни со'раган эканлар: Иқтибос:Агар бир одамга жин кириб қолса ва унга бошқа бир одам қурон ўқиб жинини чиқарса шу исломда мумкинми? Саволга мумкин эмас деб жавоб берибсиз. Муслимаат.уз сайтида Сеҳр ҳақида китоб деган манбада жин кирган одамни муолиж қур'он оятлари билан (Руқия) муолажа қилади дейилган. Илтимос шу саволга аниқроқ жавоб берсангиз. Вассаламу алайкум...\nБизда одамнинг ичига жин кириб олиши ҳақида нотўғри фикрлар борлиги учун унинг ўрнига жин тегиши деган истилоҳни ишлатган маъқул. Эски китобларимизда ҳам шундай қилинган. Жин теккан одамга шариатда рухсат берилган тарзда дам солишга рухсат бор. Шунинг учун мен бировнинг ичига жин кирди деган гапни гапирмайман.


Ич кийимга сийдик тегиши\n17:29 / 03.12.2018 | 1751\nАссалому алайкум! Турсукка сийдик текса гуноҳкор бўладими? сақланишини ҳеч иложи бўлмаяпти, тик турган ҳолда тегаяпти ? жавоб учун олдиндан раҳмат.\n- Ва алайкум ассалом! Бавлдан сақланмаслик қабр азобига сабаб бўлади.\nعَنِ ابْنِ عَبَّاسٍ رَضِي اللهُ عَنْهُ قَالَ: مَرَّ النَّبِيُّ صَلَّى اللهُ عَلَيْهِ وَسَلَّمَ بِقَبْرَيْنِ فَقَالَ: إِنَّهُمَا لَيُعَذَّبَانِ وَمَا يُعَذَّبَانِ فِي كَبِيرٍ، أَمَّا أَحَدُهُمَا فَكَانَ لَا يَسْتَتِرُ مِنْ الْبَوْلِ، وَأَمَّا الْآخَرُ فَكَانَ يَمْشِي بِالنَّمِيمَةِ ثُمَّ أَخَذَ جَرِيدَةً رَطْبَةً فَشَقَّهَا نِصْفَيْنِ فَغَرَزَ فيِ كُلِّ قَبْرٍ وَاحِدَةً، قَالُوا: يَا رَسُولَ اللهِ لِمَ فَعَلْتَ هَذَا؟ قَالَ: لَعَلَّهُ يُخَفَّفُ عَنْهُمَا مَا لَمْ يَيْبَسَا\n«Набий соллаллоҳу алайҳи васаллам икки қабр ёнидан ўтдилар ва:\n«Албатта, икковлари азобланмоқдалар. Улар катта нарсада азобланмаяптилар. Улардан бири пешобидан сақланмас эди. Бошқаси бўлса чақимчилик қилиб юрар эди», дедилар. Сўнгра бир ҳўл шохни олиб, иккига айирдилар ва ҳар бир қабрга биттадан суқиб қўйдилар. Одамлар:\n«Эй Аллоҳнинг Расули, буни нима учун қилдингиз?» дейишди.\nШарҳ: Бу ҳадиси шарифда мусулмон инсон нажас нарсалардан, ҳатто бавл қилганида сачраши мумкин бўлган томчилардан ҳам ўзини жуда эҳтиёт қилиши зарурлиги ҳақида сўз бормоқда.\nПайғамбаримиз соллаллоҳу алайҳи васаллам бир куни саҳобалар билан кетаётиб, иккита қабр ёнидан ўтдилар ва ҳаммага эшиттириб, дедилар:\nЯъни, ушбу икки қабрда ётган икки одам азобланмоқда.\n«Улар катта нарсада азобланмаяптилар».\nЯъни, икковларининг қабрда азобланишларига сабаб бўлган нарса одамлар назарида катта нарса эмас. Кишилар уларга эътибор бермай, одатланиб қолганлар.\n«Улардан бири пешобидан сақланмас эди».\nЯъни, бавл қилганда ўзига сачраса, бавл қилиб бўлгандан сўнг пешобдан қолса, эътибор бермай кетаверар эди. Қолган пешоб баданига ёки кийимига томадими, иши йўқ эди.\nЯъни, одамларнинг гапини бир-бирига ташиб, уларнинг орасида низо чиқишига сабаб бўлар эди.\nДарҳақиқат, Пайғамбаримиз соллаллоҳу алайҳи васаллам айтганларидек, мазкур икки нарса одамлар назарида арзимас нарсага ўхшайди. Ҳолбуки, Аллоҳнинг ҳузурида улар жуда ҳам катта гуноҳ ҳисобланади. Шунинг учун ҳам бу икки ишга мубтало бўлган икки киши қабрида азоб чекмоқда.\nЯъни, Пайғамбаримиз соллаллоҳу алайҳи васаллам юқоридаги гапларни айтиб бўлганларидан сўнг хурмо дарахтининг ҳўл шохини олиб, иккига бўлиб, қабрларга биттадан суқиб қўйдилар. Бу ишни кўриб турган саҳобалар:\nРасулуллоҳ соллаллоҳу алай¬ҳи васаллам бу каби ишларни бир ҳикмат ила қилишларини саҳобаи киромлар яхши билар эдилар. Қабрнинг устига ҳўл шохни суқиб қўйиш биринчи марта бўлаётганидан бу иш нима ҳикмат юзасидан қилинганини тушуна олмай, сўрашди.\n«Шоядки, булар қуригунча икковларидан (азоб) енгиллатилса», дедилар.\n3. Пешобнинг нажас эканлиги.\n5. Пешобдан тўла тозаланмаслик каби гуноҳларга ҳам ўлимдан кейин азоб бўлиши.\n6. Баъзи уламолар бу ҳадисни далил қилиб, «Қабрда хўл ўсимлик турса, тасбеҳ айтиб туради, қабр эгасига фойдаси етади», деганлар.\nИмом Бухорийнинг ривоят қилишларича, саҳобалардан Бурайда ибн ал-Ҳусойн ўз қабрларига хурмонинг иккита ҳўл шохини суқиб қўйишни васият қилган эканлар.\n7. Баъзи уламолар яна шу ҳадисни далил қилиб: «Қабр устида Қуръон тиловати мустаҳабдир, чунки ҳўл шохнинг тасбеҳи туфайли азоб енгиллашганда, Қуръон қироати ила енгиллашмайдими?!» деганлар.\n8. Баданга ва кийимга теккан нажосатни дар¬ҳол кетказиш лозимлиги.\n9. Ўлганларнинг азоби тирикларнинг баъзи амаллари ила бир оз енгиллашиши мумкинлиги.\nБу ҳадиси шарифга доимо амал қилишимиз зарур. Қазои ҳожат вақтида эҳтиётлик билан пухта тозаланиш лозим. Қабр азобига сабаб бўлувчи чақимчиликдан ҳазар қилайлик. Қабр азоби борлигини ўйлайлик, доимо пок бўлишга интилайлик! (“Ҳадис ва Ҳаёт” китобидан). Валлоҳу аълам!\nҒусл пайтида танадан қон чиқиш\nЖума билан табриклашнинг ҳукми\nМаст йўловчининг пули\nБерилган жавобни тўғри тушундимми?\nҒийбат қилувчининг гуноҳкор бўлиши\nСадақа пулини ишлатиш


Сув тошқини оқибатида 70 мингга яқин киши эвакуация қилинди, 56 киши жароҳат олган – ФВВ - EFFECT.UZ\nСув тошқини оқибатида 70 мингга яқин киши эвакуация қилинди, 56 киши жароҳат олган – ФВВ\n. 12:54 | 02.05.2020\nСирдарё вилоятида жойлашган Сардоба сув омбори тўғони пикетларидан бири бузилиб, сув тошқини юз берганидан сўнг ўнлаб фуқаролар тиббиёт муассасаларига жойлаштирилган, деб хабар берди ФВВ матбуот хизмати.\n“Сув омбори атрофида – Қўрғонтепа ва Дўстлик аҳоли пунктларида яшаб келаётган 70 мингга яқин киши хавфсиз ҳудудларга эвакуация қилиниб, Сирдарё ва Жиззах вилоятларидаги махсус тайёрланган муассасаларга жойлаштирилган. 17,3 минг киши тиббий кўрикдан ўтказилган”, дейилади хабарда.\nҲозирги вақтда фавқулодда вазият оқибатида 56 нафар фуқаро турли хил жароҳатлар билан шифохоналарга ётқизилгани ҳақида маълумот берилган.\nЭслатиб ўтамиз, куни кеча эрта тонгда, Сардоба сув омборидаги тўғондан сув сиза бошлагани, аҳолининг бир қисми Фавқулодда вазиятлар вазирлиги томонидан эвакуация қилингани ҳақида хабарлар тарқалди.\nСўнгра Сардоба тумани Қўрғонтепа аҳоли яшаш пунктига сув киргани маълум бўлди.\nСув омборидаги авариядан сўнг воқеа жойига зудлик билан президент Шавкат Мирзиёев ва бош вазир Абдулла Арипов етиб борган эди.\nПрезидент Шавкат Мирзиёев айни вақтда Сирдарё вилоятида бўлиб турибди. Давлат раҳбари 1 май куни Оқолтин туманида аҳоли билан бўлган мулоқотда “шароит яхшиланмагунича, раҳбарларнинг бирортаси, мен бош, ҳеч қаерга кетмайди”, деб айтган.\nТаъкидлашларича, аварияга кучли ёмғир ва шамол сабаб бўлган.\nСодир бўлган фавқулодда вазият юзасидан ФВВда колл-центр фаолияти йўлга қўйилган. Қўнғироқлар 1205 ва 1250 қисқа телефон рақамлари орқали қабул қилинмоқда.\nTeglar:FVV, Sardoba suv ombori, Sirdaryo\n“Sardoba”dagi koʻngilsiz hodisaga nima sabab boʻldi?


Барбод бўлган миссия\n21:40:56 (GMT+5) 23.07.2021\nМенинг исмим Юсуф Эстес. Авваллари насроний эдим, ҳозир – мусулмонман.\nМен Америка Қўшма Штатларининг ғарбида дунё келдим. Оилам ва аждодларимиз нафақат мактаб ва черковлар қуришган, балки бу ерларга биринчилардан бўлиб кўчиб келишган ҳам.\n1949 йилда оиламиз билан Техасга кўчиб келдик. У вақтларда мен мактаб ўқувчиси эдим. Биз черковга мунтазам қатнар эдик, мени ўн икки ёшимда чўқинтиришган.\nЎсмирлик чоғларимда турли дин ва мазҳабларга (конфессияларга) қизиқиб кўрдим. Баптистлар, методистлар, католиклар, протестантлар, Епископал черкови, Масиҳ черкови, Худо черкови, Масиҳдаги Худо черкови ва бошқа черков вакиллари билан мулоқотда бўлдим. Мен бу билан чекланиб қолмай, ҳиндикуйлик, буддавийлик, ҳатто Америка ҳиндуларининг “дини”ни ҳам ўргандим. Негадир, шу ерда Исломни қолдириб кетибман.\nЎттиз йил давомида мен ва отам тижорат билан шуғулландик. Биз кўнгилочар дастурлар, аттракционлар ва шоуларни ташкиллаштирар эдик. Бундан ташқари, биз Техасдан Оклахомагача, у ердан Флоридагача мусиқа асбоблари дўконларини очдик. Ўша йилларда мен миллионлаб доллар топган бўлсам-да, аммо руҳий хотиржамликка муҳтож эдим. Кейин билсам, у фақат ҳақни топганларга ва нажот йўлини англаганларга насиб этаркан.\nИшончим комил, сизлар ҳам ўзингизга: «Худо мени нима учун яратди?», «Худо мендан нима истайди?», «Худо ким?» деган саволларни бериб кўргансиз. Бундан ташқари, мен учлик назариясига ҳеч тушунмаганман. Ҳеч қайси роҳиб менга буни аниқ тушунтириб бера олмаган. Нима учун бир уч бўлади, нима учун ҳар нарсага қодир Худо инсонларнинг гуноҳини кечиб қўя қолмай, уларнинг гуноҳларини ўзига олиш учун ерга тушиб, инсонлар қатори инсон бўлади?\nКунларнинг бирида мусулмонлар Инжил Аллоҳнинг китоби эканига ишонишларини билиб қолдим. Бундан кўп ҳайрон бўлдим. Бу қандай бўлиши мумкин? Аммо, бу ҳаммаси эмас эди. Бундан ташқари улар: Исо (алайҳиссалом) Худонинг ҳақиқий элчиси, пайғамбар эканига; мўъжиза орқали отасиз туғилганига; Инжилда зикри келган элчи эканига; ҳозир Аллоҳнинг хузурида эканига ишонишар экан.\nБир пайт отамнинг иши мисрлик бир тадбиркор билан боғлиқ бўлиб қолди. Отам у билан учрашишимни истади. Албатта бу яхши эди, чунки бу мендай бир тадбиркор учун жаҳонга чиқиш эди. Шу ўринда отам мисрлик тадбиркор мусулмон эканини ҳам эслатиб қўйди.\n«Мусулмон?». Шунда мен отамга мусулмонлар ҳақида эшитганларимни бирма-бир айтиб бердим: улар террорчилар, босқинчилар, одам ўғрилари, менинг тушунчам бўйича улар Худога ҳам ишонмайдилар, беш маҳал ерни ўпишади, чўлдаги аллақандай қора Уйга сиғинишади.\n«Йўқ! Мен мусулмон билан учрашмайман!», ўйладим мен.\nАммо отам мени бу учрашувга кўндирди.\n...Мусулмон билан учрашувга мен билан бирга хотиним ва икки қизим ҳам келганди. Мен дўконга кириб, отамдан «Мисрлик қани?» деб сўраганимда «анави ерда» деб менга уни кўрсатди.\nМен ридо кийган, бошида катта салла, кўксигача соқол қўйган кекса бир одамни кўрсам керак, деб тасаввур қилгандим. Рўпарамда соқолсиз, балки сочи деярли тўкилган тепакал одам турарди. У қўлимни тутиб, жуда илиқ, мулозамат билан кутиб олди. Бу эса менга қандайдир ҳақиқатдан узоқроқдай туюлди. Мен мусулмонларни террорчи – қароқчи сифатидагина танир эдим. У эса бу тасаввурга сира сиғмасди.\nТезда танишиб олганимиздан сўнг мен уни саволлар билан кўмиб ташладим:\n– Сиз Худога ишонасизми?\n– Ҳа. (“Бу ҳозирча яхши!” – ўйладим мен)\n– Сиз Одам ва Ҳаввога ишонасизми?\n– Авраам (Иброҳим алайҳиссалом) ҳақида нима дейсиз? Ўғлини Худо учун қурбон қилмоқчи бўлганига ишонасизми?\n– Моисей (Мусо алайҳиссалом) ҳақида нима дейсиз? Исроил халқини ўтказиб юбориш учун Қизил денгиз очилгани ҳақида-чи?\nУ буларни ҳам тан олишини айтди.\n– Сиз бошқа пайғамбарларга ҳам ишонасизми?\nЭнди энг керакли саволни бериш пайти келганди.\n– Сиз Исога (алайҳиссалом) ишонасизми? Элчи эканига-чи?\nУ яна аниқ ишонишини айтди, қарасам, ишим осон кўчадиганга ўхшади. Афтидан бу мисрлик чўқинишга тайёр, фақат буни қандай қилишни билмай турибди, деб ўйладим. Бир адашган мусулмонни қутқарсам, катта хизмат кўрсатган бўламан, деб ўйладим.\nШундан сўнг мен уни чойга таклиф қилдим. Суҳбат асносида мисрлик ёқимтой, юввош ва бир оз тортинчоқ экани аён бўлди. У ҳар бир сўзимни диққат билан тинглар ва гапимни бўлмас эди. Менга унинг ўзини тутиши ёқди. Шунда «мисрлик яхши насроний бўлади», деган хулосага келдим.\nЛекин бу воқеанинг қандай натижа билан якун топиши маълум эмасди.\nЎша суҳбатдан сўнг мен у билан ишлашга рағбат билдирдим ва Техаснинг шимолий қисмига иш билан боғлиқ бўладиган сафаримда менга ҳамроҳ бўлишини таклиф қилдим. Биз сафар чоғида одамлар эътиқод қиладиган турли динлар ҳақида баҳслашар эдик. Мен доим уни насронийликка даъват қилардим.\nБир куни қадрдон дўстимнинг юраги хуруж қилиб, фахрийлар шифохонасига ётқизилди. Мен уни тез-тез кўргани борар эдим. Шифохонага Муҳаммадни ҳам бошлаб борардим, чунки шунда диний мавзуларда Муҳаммад билан суҳбатлашиш осон бўлади, деган фикр бор эди. Бу бемор дўстимга унчалик қизиқ туюлмади, чунки унинг Ислом ҳақида ҳеч нарса билгиси келмас эди.\nБир вақт дўстим ётган хонага қўшниси ногиронлар аравачасини ғилдиратиб кириб келди. Мен унинг ёнига бориб исмини сўрадим, у менга «бунинг аҳамияти йўқ» деб жавоб берди. Менинг: «Қаердансиз?» деган саволимга, у қўполгина қилиб «Юпитердан» деб жавоб қилди. Мен чуқур ўйга толдим.\nКейинчалик, бу одам тамоман ёлғиз бўлиб, ҳозир тушкунлик (депрессия) ҳолатида эканлиги маълум бўлди. Мен унга Худо ҳақида «гувоҳлик» бера бошладим, Инжилдан ўқиб бердим. Машғулотимни тугатганимдан сўнг у мендан кечирим сўради ва гуноҳларига тавба қилишини айтди. Мен унга бунинг иложи йўқлигини, чунки мен черков руҳонийи эмаслигимни айтганимда, у эътироз билдириб бу нарсаларни яхши билишини, унинг ўзи католик черкови руҳонийси эканини айтди.\nМен ҳайрон қолдим, демак черков руҳонийсини насронийлик динига даъват қилибман-да! Руҳоний ўн икки йил давомида миссионерлик билан Жанубий ва Марказий Американи, Мексика ва Нью-Йоркни кезиб чиққанини айтди. Касалхонадан чиққанидан сўнг мен уни уйимизга таклиф этдим, у бизникида яшай бошлади.\nЙўлда мен руҳонийга Исломнинг айрим жиҳатлари ҳақида гапириб бердим. Ажабланарлиси шундаки, католиклар мусулмонлар билан бир фикрда эдилар. Мен янги дўстимдан яна шуларни билдимки, Ислом уларнинг ўқув дастурларига киритилмоқда экан, баъзи бирлари эса бу соҳада илмий ишлар (диссертация) ҳам ёқлашаётган экан.\nБир куни мен Муҳаммаддан: «Қуръон нозил бўлганига ўн тўрт аср бўлганини ҳисобга олганда, Қуръоннинг неча хили бор», деб сўрадим. Ундан: «Фақат битта, бирор маротаба ҳам ўзгартирилмагани бор», деган жавобни олдим.\nМен даъватни Инжил ёрдамида амалга ошириб бўлмаслигини тушуниб етдим. Инжил ёзилган тиллар ҳозир ўлик тил хисобланади, дастлабки манбаалар йўқолган.\nКунларнинг бирида руҳоний дўстим Муҳаммаддан масжидга олиб боришни сўради. Улар бирга масжидга бориб, тез орада қайтишди ва менинг у ерда қандай маросимлар ўтказилар экан, деган саволимга, руҳоний «деярли ҳеч қандай» деб жавоб берди. Руҳоний: «Мусулмонлар масжидга келишар экан, ибодат қилишар ва кетишар экан», деди. Мен ҳайрон бўлдим. «Нега кетишади? Ҳеч қандай нутқлар гапирмай, қўшиқлар айтмасдан-а?». «Ҳа, шундай», деди яна менинг ҳайронлигимни ошириб.\nБир неча кундан кейин руҳоний яна Муҳаммаддан масжидга олиб боришини сўради. Лекин бу сафар ҳаммаси бошқача бўлди. Улар у ерда узоқ қолиб кетишди. Қоронғи туша бошлади, уларга бирон кор-ҳол бўлмадимикин деб, хавотир ола бошладик.\nХайрият улар остонада пайдо бўлишди, мен Муҳаммадни дарров танидим, лекин ёнидаги ким? Оқ ридо кийган, бошига оппоқ бош кийим кийган одам. Бир дақиқа! Ахир бу – руҳоний-ку!\n«Пит сен мусулмон бўлдингми?» дедим. Унинг жавоби қатъий эди. Католик руҳонийси Исломни қабул қилса-я! Бу ёғи нима бўлади? – ўйладим мен.\nМен бир оз ўйланиб, хотиним билан бу воқеаларни таҳлил қила бошладим. Хотиним ҳам муслима бўлмоқчилигини, Ислом ҳақ йўл деб ҳисоблашини айтди.\nМен пастга тушиб, Муҳаммадни уйғотдим, биз кечаси билан гаплашиб чиқдик, тонг кирганда ҳақни қабул қилиш пайти келганини англаб турардим...\nТез орада Муҳаммад доим юзланиб турадиган тарафга қараб, ибодат қила бошладим.\nСажда вақтида: «Э, Худо! Мени ҳаққа йўллаб қўй, йўллаб қўй, йўллаб қўй», дея илтижо қилдим.\nКундузи соат ўн бирлар атрофида мен икки гувоҳ – Муҳаммад ва собиқ роҳиб олдида туриб шаҳодат калимасини такрорлар эдим: «Гувоҳлик бериб айтаманки, Аллоҳдан ўзга илоҳ йўқ ва яна гувоҳлик бериб айтаманки, Муҳаммад алайҳиссалом Унинг бандаси ва расулидир». Бир неча дақиқадан сўнг аёлим ҳам шаҳодат келтирди. Унинг шаҳодатини энди уч гувоҳ эшитди – аввалги икки гувоҳга мен ҳам қўшилган эдим.\nКейинчалик отам ҳам Исломни қабул қилди. Пировардида отам, мен ва бошқа мусулмонлар қатори масжидга қатнай бошлади.\nБиз фарзандларимизни насронийлар мактабидан олиб, мусулмонлар мактабига жойладик. Ҳозир бу воқеалар бўлиб ўтганига ўн йилдан ошган бўлса, фарзандларимиз Қуръондан анча суралар ёд олишган ва Ислом асосларини яхши билишади.\nИсломни оиламиздан охирги бўлиб ўгай онам қабул қилди. У ҳақиқатдан ҳам Исо (алайҳиссалом) Худонинг ўғли бўлиши мумкин эмас, балки улуғ пайғамбарлардандир, деб тан олди.\nАллоҳ ўта қудратли ва меҳрибон Зот, У бизга ҳақ йўлни, ҳидоят йўлини кўрсатиб қўйди. Аллоҳ барчамизни яхшилик билан мукофотласин!


Украина МИГ-29 учун эҳтиёт қисмлар ва ўқ-дориларни Полшадан олди\nПолша Украинага Миг-29 учун барча эҳтиёт қисмлар ва ўқ-дориларни топширди\n21 May 19:54 Ўзбекистон янгиликлари\nДОРИЛАР МиГ-29 ПОЛША УКРАИНА қуроллар\nМиг-29 қирувчи самолётлари ўрнига Полша Украинага ушбу машиналар учун жуда кўп эҳтиёт қисмлар ва қуролларни етказиб берди. Тахминларга кўра, бу туфайли Украина ҳарбий-ҳаво кучлари ўз самолётларининг жанговар қобилиятини тезда тиклай олади. Бу ҳақда Полшанинг Onet нашри хабар бермоқда.\nНашрнинг таъкидлашича, Украина ва Россия авиацияси ўртасидаги жуда муваффақиятли қарама-қаршиликка қарамай, Россия ҳарбий-ҳаво кучларининг юқори кучлари билан узоқ вақт курашиш учун кам ресурслар етарли бўлмайди. Шу боис, деярли уруш бошиданоқ Киев Ғарб ҳамкорларидан, жумладан, қирувчи самолётлар етказиб беришда ёрдам сўраб келади.\nСловакия Зеленскийни давлат мукофоти билан тақдирлади\nПолша, Словакия ва Болгария қўшинларида хизмат қилаётган Совет Миг-29 қирувчи самолётлари Украинага топширилиши тахмин қилинган эди, аммо бу амалга ошмади.\nБироқ, Onet нашрига кўра, Полша Украина томонига Миг-29 учун деярли барча эҳтиёт қисмлар ва ўқ-дориларни топширган.\n«Бунинг шарофати билан улар мавжуд самолётларни жанговар қобилиятини тиклашлари мумкин», деб таъкидлайди газета.\nОлимпиадада ғолиб бўлган ўқитувчилар ва талабалар мукофотларга сазовор бўлишди\nСамарқанд вилоятида ичимлик суви етарли эмас\n2020 йил 7 сентябр куни Ўзбекистонда кутилаётган об-ҳаво маълумоти


Хусусан, Бухоро вилоятидаги Халқ қабулхонаси фаолиятини юқори даражада ташкиллаштириш ҳамда мансабдор шахсларнинг халқ билан самарали мулоқотини таъминлаш мақсадида вилоят ҳокимлиги томонидан қулай шарт-шароитлар яратилди.\nБухоро вилояти ҳокимлигидан маълум қилишларича, жорий йилнинг 6 — 10 февраль кунлари мобайнида вилоят ҳокими томонидан 44 нафар фуқаро шахсан қабул қилинди. Ҳоким билан юзма-юз мулоқот чоғида улардан 40 нафари ариза, 3 киши шикоят ва 1 нафари эса таклиф киритди. Аризаларнинг 16 таси хонадон ажратиш ва уй-жой билан таъминлаш, 1 таси уй-жойини қонунийлаштириб бериш, 3 таси ишга жойлаштириш, 6 таси моддий ёрдам, 2 таси соғлиқни сақлаш, 5 таси тадбиркорлик фаолиятини кенгайтириш, 3 таси пул муомаласи (кредит), 2 таси ҳудудни ободонлаштириш, 1 таси газ, 2 таси қурилиш, 2 таси раҳбарлар фаолиятидан норозилик билан боғлиқ мурожаатлардир.\nҚабуллар жараёнида мурожаатларнинг ижросини тезкорлик билан таъминлаш мақсадида вилоят ҳокими томонидан соҳа раҳбарларига аниқ топшириқлар берилди ва уларнинг барчаси назоратга олиниб, тезкор чоралар кўрилиши таъминланмоқда. Хусусан, Жондор тумани «Қароли» қишлоқ фуқаролар йиғинида яшовчи фуқаро Гулзода Ҳамроеванинг соғлиқни сақлаш тизимидаги шифохоналардан бирига хизматчи-санитар вазифасига ишга жойлаштириш тўғрисидаги мурожаати қаноатлантирилди. Шунингдек, Олот тумани Нурафшон кўчаси 9/4 уй, 2-хонадонда яшовчи фуқаро И.Артиқованинг мурожаати асосида чет эл олийгоҳларида таҳсил олаётган ўғлининг контракт тўловларини тўлаш учун тегишли маблағларни белгиланган тартибда конвертация қилиб бериш чоралари кўрилди.\nТадбиркорлик фаолиятини ривожлантириш учун ер майдони ажратишни сўраб ёзилган ҳар бир мурожаат алоҳида назоратга олиниб, ижобий ечим топилмоқда. Фуқароларнинг моддий ёрдам кўрсатиш тўғрисидаги 6 та мурожаати жойига чиқиб ўрганилиб, аниқ чоралар кўрилди. Аҳолининг уй-жойга бўлган талабини қондириш учун туман ва шаҳарлар ҳокимликлари қошидаги махсус ишчи гуруҳлари ҳар бир мурожаатни батафсил ўрганиб, янги тартиблар асосида фуқароларга уй-жой ажратилмоқда.


Шармандалик: Қирғизистонда ўзбекларни йўқ қилиш ҳаракати давом этаётган пайтда ўзбек космонавти рус тилини тиқиштириш билан машғул - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:06 - Шармандалик: Қирғизистонда ўзбекларни йўқ қилиш ҳаракати давом этаётган пайтда ўзбек космонавти рус тилини тиқиштириш билан машғул\nҚирғизларнинг «24.kg» агентлиги провославларнинг Илоҳий Михаил Ибодатхонасининг (!!) матбуот-хизматига асосланиб хабар беришича, Ўшда ўзбек космонавти Солижон Шариповнинг ташаббуси билан “Рус тилининг билағоналари” номли олимпиада ўтказилибди. Айнан шу ибодатхонада ўтказилган мусобақанинг иштирокчилари иншо ёзишибди, бир қатор лингвистик тестлар бажаришибди.\nМусобақа ғолибларига Россия ва Қозоғистон қаҳрамони Солижон Шарипов ва “Россия Солдатлари” (!!!) ташкилотининг маблағларига сотиб олинган мукофотлар – уяли телефонлар, рақамли видеокамера ва фотоаппаратлар, ҳатто бир нечта ноутбук топширилибди.\nБалки бундай мусобақалар ҳам ўтказилиши керакдир. Аммо, ҳозирми? Қирғизистон ўзбекларига нима бўлди ўзи?\nҚодиржон Ботиров деганлари Алмаз Атамбаев ва Розa Отунбаевадан ўз чўнтаги учун бир нарсалар ундириб олиш ниятида ўзбекларни қирғин қилдирди. Энди у ифлос, ўзбеклар олдида тиз чўкиб кечирим сўраш ўрнига, Брюсcелда Алишер Навоий номини булғаловчи қоғоздагина бор бўлган ташкилот тузиб ва тожикнинг баччаси Суҳроб Исмоилов кабилардан фойдаланиб, ўз номини оқлаб олиш билан, тўғрироғи, ўзбекларни яна аҳмоқ қилишга уриниш билан машғул.\nҚодиржон Ботиров билан умумий моддий манфаатлари борлиги иддао этилаётган ўзбекнинг биринчи космонавти ҳам ўзбекни сотишга тайёр инсон эканлигини кун сайин кўрсатиб бормоқда. Унинг Ўшда ўтказган рус тили олимпиадаси бунинг яна бир кўрсатгичидир.\nЎзбек миллати, хоҳ Ўзбекистонда бўлсин, хоҳ Қирғизистонда, хира пашшалардек кўпайиб боаётган миллат хоинларининг орқасига бир тепиб, улардан қутилишни ўрганмагунча миллат бўлолмайди. Ўрганиш вақти эса келиб бўлди.


Бугун Испания шимолида иккита портлаш рўй берди.\nЖабрланганлар йўқ. Маҳаллий ҳукумат билдирган маълумотга кўра, портлаш иккита тижорат фирмаси биносида содир бўлган. Биноларга катта шикаст етгани хабар қилинмоқда.\nҲозирча, полиция портлашни уюштирганлар ҳақида ҳеч қандай маълумот билдиргани йўқ. Бироқ, ҳар икки фирма ҳам ЭТА ташкилоти сепаратчи гуруҳлари ҳужум қилиши мумкин бўлган объектлар рўйҳатига кирганлиги билдирилмоқда.


“Битта ҳамакни дея, олтмишта бегуноҳ одамни ўлдириб бўлмайди”… « Ўзбекистон Халқ Ҳаракати\n“Битта ҳамакни дея, олтмишта бегуноҳ одамни ўлдириб бўлмайди”…\n14 January 2015 - 15:49\nМуҳаммад Солиҳга ўшанда, “нуфузли мулозим”нинг сени самолётдаги олтмиш атрофидаги лайчаларинг билан ҳавода портлатиб юбориш хусусидаги таклифи нима учун ёқмаганди, ҳалигача ҳам тушунмайман. У нуфузли мулозимдан: “У билан нечта кимса учяпди”, дея сўраган эди. Мулозим: “Олтмишдан ошиқроқ” деганда, Муҳаммад Солиҳ: “Битта ҳамакни дея, олтмишта бегуноҳ одамни ўлдириб бўлмайди” дея, таклифга қатъий норозилик билдирган эди.\nРости, мен бугун бу иддаони асосли бир сабаб эди, дея, ҳисобламайман. Жиддий асослар бўлса ҳам, ўтган йиллардаги миллатнинг сен туфайли “мустақилликка” берган катта талофатларидан сўнгра, Муҳаммад Солиҳнинг қарорини тан олишга бўйним ёр бермайди. Муҳаммад Солиҳ бир оғиз “келишдик” деганда эди, сен бугун дунёда йўқ бўлардинг. Ўзбек маърифатсиз амир ва хонлари мерос қолдирган руҳий тушкинликни ва Сталин қатағонларини сенинг қиёфангда қайта бошдан бошидан кечирмасди, чуқур изтироблар қуршовида, бир жойда депсиниб, замондан орқада қолиб кетмасди. “Поездни темир изларга туширган” Муҳаммад Солиҳга ҳам бир-икки муддат президентлик ўрни кифоя қиларди, мамлакатни навбатдаги президентлик сайловида ютиб чиққан шахс бошқарарди. У Бил Клинтонга ёхуд шунга ўхшаш демократ президенларга ўхшаб бугунги кунда китобини ёзиб, халқининг ҳурлиги ва мамлакатининг тараққиётидан қувониб, терисига сиғмай юрган бўларди.\nНуфузли мулозим, унга: “Сиз сиёсатни, мен эсам, иқтисодни яхши тушунамиз. Сиз мамлакат президенти, мен эсам … лавозимини эгаллаб, икковлон юртни гуллаб-яшнатишимиз керак, халқнинг елкасига офтоб тегади. Биз шунга мажбурмиз, бўлмаса, бу эшак эртага юртни чиқиндихонага, халқни тиланчига айлантиради” дея, ўшанда уни кўндиришга роса ҳаракат қилиб кўрди…\nЎшанда, сен билан битта самолётда учаётган “…олтмишта бегуноҳ”, чинданам, бегуноҳ эдими?! “Бегуноҳ” бўлса, улар нажосатга қўнган пашшалар каби бир-бирларидан сени кимса билмас талашиб, нима учун қовунчининг қанжиғига илашган кўппаклар сингари куйикиб, бир-бирларидан қизғанишиб, баланд деворлар орасидан Азимбойнинг дарвозасини тополмаётган лўлидай, кеча-кундуз атрофингда уймаланишаётган эдилар? Аслида, уларни ажалнинг домига ҳакалак отган нафслари ҳайдаб келмаган эдими? Сенга яқинлашган ҳар қандай одам учун муқаррар ажал эканлигинг, уларга ноаён эдими?\nБарчаси, аён эди!\nШон-шуҳрат, мол-дунё ёнида, уларнинг кўзларига жонлари кўринмаётган эди, холос. Миллат, Ватан эҳтиёжларини инобатга олмаган, шахсий манфаати йўлида халқига, мамлакатига хиёнат қилишдан тоймайдиган у кимсалар, аслида, шунга лойиқ эмас эдиларми?! Таги суриштирилса, улар бунданда баттар, бунданда оғир жазоларга мубтало бўлиб, ўлиб кетмаганмикинлар, деган ўй қамрайди бугун ҳар қандай одамнинг бошини?! Ўша одамларнинг бугун нечтаси тирик бўлиши мумкин? Нечтаси сенинг зулмингдан, фисқи-фасодингдан, туҳматлару фитналарингдан бошини омон сақлаб қола олган бўлиши мумкин?! Албатта, буни бир Аллоҳнинг ўзи билади. Аммо, шуниси аниқ-ки, уларнинг ҳеч бири сенга эргашиб, виждону иймонини сотиб, на ҳаловат, на мол-дунё орттира олди. Улар сенгача топган обрў-эътиборларини ҳам, ҳаром-ҳалол йиққанларини ҳам, думсиз кучукдай соянгга эргашиб, сувга оқиздилар. Бугун буни ҳеч ким инкор эта олмайди. Чунки, сенинг қўлингда ёпиқ картанинг ўзи қолмади…\nНуфузли мулозимнинг ўзи ҳам оловингга ёниб, бошидан не-не кўргуликларни, хору зорликларни кечирмади. Пировардида, у сендан ўлиб қутулди. Қулай фурсатни қўлдан бой бериб, унинг орзулари шамоллар совурган сомонларга, армонлари дод-фарёдга айланди. Ситамларинг ва ноҳақ берган зулмларингдан юраги қора қон боғлаб, ёруғ кунлари доғули кечаларга эврилди. Ўлаётиб ҳам, ихтиёрида сени йўқотиш имконияти нақд бўла туриб, сени ер юзидан супириб ташламагани учун у афсус ва надоматлар ичра жон таслим қилган бўлса, не ажаб…\nҲолибуки, сен унинг ва Муҳаммад Солиҳнинг истиҳоласи эвазига жонингни асраб қолган эдинг. Тахтни тасарруфингда ушлаб қолишинг ва ҳокимиятнинг тўла жиловини қўлга олишинг ҳам, аслида, ўша мулозимнинг бошида, сенинг авровларингга ишониши ҳисобига амалга оширилган эди. Сени охирида, тўғри англагани каби у Муҳаммад Солиҳни бошида тўғри англаганда эди, барчаси бошқача бўларди…\nАслида, ўша нуфузли давлат мулозимини ҳам иложсизлик “авлиё”га айлантирганди. Англаганида эса, ҳаммасига кеч бўлганди. Орқадаги кўприклар ёндирилган, олдиндаги йўлларни қон тўкиб, ҳийла-найранг ишлатиб кечиб ўтишга тўғри келарди. Бу иш шу учун ҳам Муҳаммад Солиҳга ёқмаган бўлиши мумкин эди. У ёлғонни ва ҳийла-найрангни, шу кабилар эвазига қўлга киритилган барча нарсаларни ёмон кўрарди. Қон тўкилишини хоҳламас эди. Ҳар не ёмон ишни ҳам сулҳ ва маърифат билан яхши тарафга ўзгартириш учун интиларди. Аммо, асрлар бўйи илм-фан ва маърифатга тиш-тирноғи билан қарши бўлиб келинган бир юртда, қай бир ҳукмдор ўз-ўзидан илм-фан ва маърифатнинг ёйилишига йўл берарди? Халқнинг кўзи очилишини – фуқаронинг ўз тақдирига ўзи эга бўлишини – оддий одамларнинг давлат бошқарувида фаол иштирок этишини, бизнинг ҳудудларда қайси бир ҳукмдор хоҳларди? Ҳеч ким, албатта!\nАйниқса, ана шу тузумнинг жабрдийлари бўлмиш оддий одамларнинг ичидан чиққан ҳукмдор, ҳеч бир замонда бундай бўлишини хоҳламаган бўларди. Яна, унинг насл-насаби бетайин бўлса…\nЎзбекнинг қўлидан бир замонлар инон-ихтиёри зулм билан, қон тўкиш, қирғинбаротлар ҳисобига тортиб олинган эди. Озодлик ва Эрк – яна қурбонлар бериб, қон тўкиб олиниши мумкин эди, жон бермасдан жонни асрамоқнинг имкони йўқ эди. Уруғ ташламасдан ҳосил олиб бўлмаслиги хусусида, ўшанда ҳеч ким бош қотирмасди. Ҳамма, ўзича уруғ ташланмаган ерга ишлов бериш билан овора эди. Тупроқнинг кимёвий таркиби – халқнинг хоҳиш-истаги ҳам улар учун аҳамиятсиз эди. Улар, умрида қўлига кетмон олиб кўрмаган деҳқонга ўхшар эдилар.\nИккинчи томондан, мухолифат ич-ичидан бир-бирини ейишга тушганди. Ошкораликнинг – етмиш йил зичлаб ёпилган эшиклари олдида, қўққисдан пайдо бўлиши – “Миллий Озодлик” нима, ухлаб тушларида ҳам кўрмаган кўп одамларни мансаб ёхуд шон-шуҳрат васвасасига солиб қўйди. Улар поездан кечиккан йўловчиларга ўхшардилар. Ўпкалари шишиб, тиллари оғизларидан бир қарич чиқиб кетганидан, на эшитишга, на фикрлашга тоқат қила олардилар. Ҳозироқ эга бўлмасалар, бир нимадан қолиб кетадигандай, мансаб ва мартаба бўлашишга шошардилар. Ҳеч ниманинг шунчаки осонлик билан қўлга киритилмаслиги, уларни ўйлантирмас, уларга бетийиқ эҳтирослари ва ҳавойи ҳиссиётлари йўлбошловчи, раҳнамо эди. Улар, шу чоғгача ҳам қуруқ қўл билан ҳаёт сўқмоқларида адашиб юриган бир соя эканликларини, бундан кейин ҳам ақлу ҳушларини йиғиштириб олмасалар, қуруқ қўл билан қолаверишларини ночор ва қоронғи тасаввурларига сиғдиришга ожиз эдилар. Улардан кўпчиликлари, орадан йигирма йил вақт ўтиб ҳам, буни англаб етмади.\nЙигирма йил аввал дунёга келган йигит-қизларнинг аксарияти эса, бугун оилали бўлди, фарзандлар кўриб, турли касб эгаларига айландилар. Президент Каримов билан улар, ҳали, бундан чорак аср олдин бошланган катта ўзгаришлар бекатида, ёмон туш кўриб уйғонган жинни каби нима қилишларини билмасдан, карахт, бошларини ушлаб ўтирибдилар. Ҳалигача, улар бекатдан замонни ва маконни ортиб, ҳар икки томонга қатнаётган уловларнинг қайсиси қаерга боришидан бехабарлар. Шунинг учун ҳам ҳеч бирига чиқишга юраклари дов бермайди, улар адашиб, бошқа манзилларга кетиб қолишдан, қайтиб, изларини топа олмасликларидан қўрқадилар. Шунинг учун ҳам, уларнинг ҳалигача Муҳаммад Солиҳни кўрарга кўзлари бўлмаса ҳам, шуурлари унинг бир кун Ватанга ўзгаришлар олиб киришига умид боғлаб, юраклари Ўзбекистонга талпинади. Улар, аслан ичларида, ўзлари билан ўзлари ҳам чиқиша олмайдилар. Шунинг учун ҳам президент Каримов каби пойма-пой гапирадилар, кечаги айтган гаплари бугунги кунларига мос тушмайди…


Ўзбекистон Uzwebistonda - BBC News O'zbek\nОШ тадбири иштирокчиларини милиция “яхши кўради”...\nImage caption ОШсевар миршаблар\nЖиноятчилик ва қонунбузарликка қарши курашиш асосий вазифаларидан бири бўлган Ўзбекистон милицияси хабарларга кўра, бу гал яна Оммавий Шодлик иштирокчиларини ушлаган...\nҚатор ҳуқуқ ҳимоячиларининг бу йиғинидан мақсад Ўзбекистон конституцияси куни арафасида тинч норозилик амалларини бошлаш бўлган.\nАйни тадбирни уюштириш ниятида бўлган «Бирдамлик» ташкилоти ватанпарларга мурожаат қилган ва 5 декабрдан то 8 декабрга қадар тинч норозилик рамзи ўлароқ оқ либос кийиб юришга чақирган.\nТошкентдаги мухбирларга кўра, шаҳар кўчаларида ҳали оммавий оқ кийганлар кўринганича йўқ...\n“Чўнтак” партияларнинг раҳбарлари ўзгарди\nImage caption Ўзбекистон ҳукумати қўрқадиган мухолифат эса хорижда...\nҚатор интернет нашрлари тарқатаётган хабарларга кўра, Ўзбекистондаги энг йирик сиёсий партиялардан бири Тадбиркорлар ва ишбилармонлар ҳаракати – Ўзбекистон Либерал-демократик-партияси раҳбари ўзгарди.\nЎзбекистон фермерлари кенгаши раиси, Ўзбекистон қаҳрамони Содиқжон Турдиев партия сиёсий кенгаши ижроия қўмитаси раиси этиб сайланган.\nЛиберал демократлар партияси ҳам мавжуд ҳукумат сиёсатини сўзсиз дастаклаб келаётган “чўнтак” партиялардан биридир.\nПартия бундан ўн йилча аввал тузилган ва ўшанда мухбирларимизга кўра, Президент Каримовнинг тўнғич қизи Гулнора Каримованинг ҳам айни фирқа “етакчилари”дан бири экани ҳақида миш-мишлар урчиган эди.\nҲукумат чизган чизиқдан адашмай юрадиган яна бир «Адолат» социал-демократик партияси раҳбариятида ҳам ўзгариш юз берган.\nШу кунгача партия Сиёсий кенгаши раиси, партия ижроия қўмитасига раислик қилиб келган Исмоил Саифназаров ўз лавозимидан озод этилган.\nИсмоил Саифназаров ўрнига «Адолат» социал-демократик партияси етакчиси этиб Ўзбекистон табиатни муҳофаза қилиш давлат қўмитаси раиси Наримон Умаров тайинланган.\nСал аввалроқ, Тошкентда собиқ коммунистлар партиясининг меросхўри саналган Ўзбекистон Халқ демократик партияси Марказий кенгашининг пленумида партиянинг янги раҳбари этиб, шу пайтга қадар Андижон вилояти ҳокимининг диний ва жамоат ташкилотлари бўйича ўринбосари вазифасида ишлаб келган Ҳотамжон Кетмонов сайланган эди.\n“Миллий демократик” партияси ҳам раҳбарини янгилаб олди. Марказий кенгаши пленуми қарори билан Сарвар Отамуродов партиянинг янги раҳбари этиб сайланди.\nЎзбекистон ҳукумати мухолифат партиялар фаолиятига рухсат бермайди.\nШўролар қулаши билан қисқа муддат мамлакат ичкарисида фаолият кўрсатилган мухолифат фирқаларининг раҳбарлари ва фаоллари ё кучли босимлар остида мамлакатни тарк этганлар ва ёки қамоққа отилганлар.\nЧиқинди тўлаш учун кредит\nImage caption Тошкент чиқиндилардан тозароқ бўлади\nОсиё Тараққиёт Банки Ўзбекистонда чиқинди тўплаш жараёнини яхшилаш учун 69 миллион АҚШ долларига тенг кредит ажратмоқчи...\nКредит 20 йилга берилар экан. Шундан 5 йили имтиёзли муддат.\nУмумий қиймати 76,2 миллион долларлик лойиҳага мувофиқ Тошкентдаги чиқинди тўпловчи машиналар парки янгиланади, чиқинди тўпловчи 520 та қўриқланадиган майдонча қурилади, 7 мингта 750 литрли контейнерлар қўйилади.\nЛойиҳани амалга ошириш муддати – 4 йил.\nТошкент шаҳри ҳокимияти маълумотига кўра, ҳозирги чиқинди тўплайдиган машиналар “қариб қолишган”...улардан 14 йилдан бери фойдаланиляпти, ваҳоланки, уларнинг эксплуатация муддати ўртача 10 йил.